5 Pemenang Terbanyak Saingan Formula 1 Dalam Sejarah

Formula Satu atau Formula One (F1) merupakan perlumbaan jentera automotif peringkat antarabangsa yang dikelolakan oleh Persekutuan Automobil Antarabangsa (FIA).

Sejak diperkenalkan pada tahun 1950, pelbagai pelumba dari seluruh dunia telah menempa nama sebagai pemenang setiap siri perlumbaan (Grand Prix) yang dipertandingkan.

Berikut kami sajikan lima pelumba dengan kemenangan terbanyak dalam sejarah saingan F1 sejak 1950 hingga 2020:

Ayrton Senna merupakan pelumba Brazil yang lahir pada 21 Mac 1960. Dilahirkan dalam keluarga yang kaya, Ayrton berkecimpung dalam dunia perlumbaan bukan kerana mengejar kekayaan tetapi minat yang tinggi dalam sukan permotoran.

Disebut sebagai salah seorang pelumba terbaik dalam sejarah, Ayrton melakukan penampilan pertamanya dalam saingan F1 bersama pasukan Toleman. Perlumbaan pertamanya adalah GP Brazil pada tahun 1984.

Sepanjang beraksi dalam kancah F1, Ayrton telah merekodkan 41 kemenangan menerusi pasukan Toleman, Lotus, McLaren dan Williams. Turut memenangi kejuaraan dunia sebanyak tiga kali iaitu pada tahun 1988, 1990 dan 1991.

Pengakhiran hidup Ayrton amat tragis apabila dia mati kerana terlibat dalam insiden merempuh tembok di selekoh semasa perlumbaan GP San Marino pada Mei 1994.

Alain Prost adalah seorang pelumba F1 yang telah bersara. Dilahirkan di Loire, Perancis, Alain memulakan karier perlumbaan dalam saingan F1 bersama McLaren pada tahun 1980.

Permulaan kariernya tidak begitu memberangsangkan bersama McLaren dan Alain mengambil keputusan untuk membatalkan kontraknya dan berhijrah ke pasukan Renault pada tahun 1981.

Kemenangan pertama Alain hadir semasa perlumbaan di negaranya iaitu GP Perancis di Dijon. Bagaimanapun, jodohnya bersama Renault hanya bertahan sehingga 1983 kerana berang dijadikan kambing hitam ekoran kegagalan memenangi kejuaraan dunia bersama Renault.

Hasilnya, Alain kembali bergabung bersama McLaren pada tahun 1984 dan selama enam musim bersama pasukan British tersebut, dia telah memenangi kejuaraan dunia sebanyak 3 kali. Sempat juga dia beraksi bersama Ferrari dan Williams di penghujung kariernya.

Tahun terakhirnya dalam saingan F1 iaitu pada tahun 1993, Alain memperoleh kejuaraan keempat dan mengumpul kemenangan sebanyak 51 kali.

Sebastian Vettel merupakan pelumba berusia 33 tahun yang lahir Heppenheim, Jerman. Masih lagi bergelar pelumba F1 bersama pasukan Ferrari sehingga ke hari ini.

Memulakan karier F1 bersama pasukan BMW Sauber dengan menjadi pelumba ketiga mereka seawal umur 19 tahun. Penampilan pertamanya dalam kancah F1 hadir pada tahun 2007 di GP Amerika Syarikat.

Namun, pada Julai 2007, Vettel dilepaskan oleh BMW dan dia menyertai Toro Rosso. Kemenangan pertamanya diraih semasa GP Itali di trek Monza. Vettel mencipta sejarah dengan pelumba termuda menempatkan diri di kedudukan pertama di petak permulaan dan memenangi perlumbaan.

Pada tahun 2009, Vettel berhijrah ke pasukan Red Bull dan berlumba dengan pasukan tersebut sehingga tahun 2014. Kemudiannya dia berpindah pasukan Ferrari sehinggalah ke saat ini. Setakat ini, Vettel telah merekodkan 53 kemenangan dan empat kejuaraan dunia.

Musim hadapan Vettel akan bersama pasukan Aston Martin.

Michael Schumacher seorang pelumba yang terkenal dalam sukan permotoran F1 terutamanya pada penghujung 1990-an dan awal 2000-an. Merupakan pelumba kelahiran Jerman  yang cukup sinonim dengan dengan jentera serba merah buatan Itali, Ferrari.

Manakan tidaknya, lima daripada kejuaraan dunia F1 milik Schumacher dirangkul ketika memandu jentera Ferrari. Jodohnya bersama Ferrari bertahan selama sebelas musim sebelum bersara pada tahun 2006.

Merekodkan 91 kemenangan sepanjang kariernya, Schumacher pernah bersama Jordan dan Benetton pada zaman awal pembabitannya dalam sukan permotoran. Pernah keluar daripada persaraan dan menyertai pasukan Mercedes – pasukan baharu dalam saingan F1 – pada tahun 2010 sehingga 2012.

Pelumba Mercedes, Lewis Hamilton dinobatkan sebagai pemenang terbanyak saingan F1 dalam sejarah apabila memenangi GP Portugal yang berlangsung di Litar Antarabangsa Algarve, semalam.

Kemenangan itu mengatasi rekod 91 kemenangan yang dipegang oleh bekas pelumba Ferrari dan Mercedes iaitu Michael Schumacher. Bukan itu sahaja, Hamilton juga berpeluang untuk menyamai rekod kejuaraan dunia milik Schumacher dengan memenangi kejuaraan ketujuh, musim ini.

Hamilton memulakan karier sukan permotorannya bersama McLaren pada tahun 2007 dan merangkul kejuaraan pertamanya pada tahun 2008. Bagaimanapun daripada 2009 sehingga 2012, Hamilton bergelut untuk memburu kejuaraan dunia ekoran jenteranya yang dilaporkan kurang kompetitif.

Ini menyebabkan pelumba British ini beralih kepada pasukan Mercedes dan bersama pasukan ini, Hamilton mula menunjukkan dominasinya dalam saingan F1 dengan bermula di petak pertama hampir keseluruhan perlumbaan dan tiga kejuaraan dunia secara berturut iaitu 2017, 2018 dan 2019.


Pearly Tan Tidak Mengalami ACL Namun Perlu Berehat 4-6 Minggu

Pemain badminton beregu wanita negara, Pearly Tan boleh menarik nafas lega apabila kecederaan yang dialaminya di kejohanan Terbuka Jepun minggu lalu tidak melibat anterior cruciate ligament (ACL).

Berdasarkan perkongsian oleh wartawan Astro Arena, Syakirah Zulkifly, selepas menjalani imbasan magnetic resonance imaging (MRI) hari ini, pemain berusia 22 tahun itu hanya mengalami kecederaan di bahagian hamstring dan tendon lutut.

Walaupun kecederaan yang dialaminya tidak begitu serius, doktor di Institut Sukan Negara (ISN) menyatakan Pearly perlu berehat sekurang-kurangnya 4-6 minggu.

Selain itu, Perly perlu dipantau dengan rapi dalam dua minggu terawal ini bagi mengesahkan samada mempunyai kecederaan melibatkan meniscus atau tidak.

Tempoh rehat sehingga enam minggu ini menyaksikan Pearly berkemungkinan besar akan terlepas untuk beraksi kejohanan Terbuka Denmark – Jelajah Dunia Super 750 BWF yang akan berlangsung bermula 18 Oktober kelak.

Slps menjalani imbasan MRI, setakat ini Pearly Tan TIDAK mengalami kecederaan serius, hanya cedera dibahagian Hamstring & Tendon lutut. Menurut Dr, Pearly perlu berehat sekurang 4-6 minggu selain perlu dipantau rapi 2 minggu awal untk pengesahan ada kecederaan Meniscus atau tidak pic.twitter.com/NYTFnpXPbt

— Syakirah Zulkifly (@SykrhZlkfly) September 5, 2022

Untuk makluman, Pearly mendapat kecederaan tersebut ketika berentap menentang beregu Korea, Baek Ha Na dan Lee Yu Lim pada Pusingan 16.

Dalam perlawanan tersebut, Pearly bersama gandingannya, Thinaah Muralitharan terlebih dahulu berjaya meraih kemenangan di set pertama dengan skor 21-13.

Semasa di set kedua, Pearly mula mengalami kecederaan namun berbekalkan semangat yang tinggi, Pearly tetap meneruskan permainan yang menyaksikan beregu No.32 dunia itu berhasil meraih kemenangan dengan skor 21-19.

Akan tetapi, di set ketiga, Pearly beberapa kali terpaksa menunduk menahan kesakitan sebelum mereka membuat keputusan tidak meneruskan permainan (retired) ketika ketinggalan 11-16.

Ekoran kecederaan yang dialami itu, Pearly terpaksa dibawa keluar daripada gelanggang menggunakan kerusi roda sambil menangis teresak-esak.

Pada masa yang sama, keputusan itu sekaligus telah memberikan kemenangan buat beregu Korea tersebut sekaligus membolehkan mereka melangkah ke peringkat suku akhir.


Piala AFC 2022: Visakha FC Lengkapkan Kumpulan G Yang Melibatkan Kedah Darul Aman

Teka-teki mengenai sebuah lagi pasukan yang mengisi Kumpulan G yang turut melibatkan wakil Malaysia, Kedah Darul Aman FC (Kedah) dalam saingan Piala AFC 2022 telah diketahui.

Menerusi satu makluman oleh Konfederasi Bola Sepak Asia (AFC) pada hari ini, pasukan dari Kemboja iaitu Visakha FC layak secara automatik untuk menyertai kumpulan tersebut.

Pada awalnya, Visakha yang menamatkan saingan di tempat ketiga dalam saingan Liga Kemboja 2021 perlu mengharungi perlawanan play-off terlebih dahulu menentang wakil Laos, Young Elephants FC pada 19 April nanti.

🚨 OFFICIAL! 🇰🇭 Visakha FC and 🇱🇦 Young Elephants FC get direct entry in #AFCCup2022 Group G and I ✔ The decision was made following the withdrawals of 🇲🇲 Shan United FC and 🇲🇲 Hantharwady United FC. MORE ⬇ https://t.co/4iOkr4idpP

Bagaimanapun, perlawanan itu dibatalkan dan keputusan ini dibuat selepas dua kelab dari Myanmar, Shan United FC dan Hantharwady FC menarik diri daripada saingan kelas kedua peringkat benua asia ini.

Untuk makluman semua, Kumpulan G yang terdiri daripada Visakha dan Kedah bersama-sama wakil Indonesia, Bali United serta wakil Filipina, Kaya FC-Iloiloi akan memulakan saingan ini pada Jun kelak secara venue berpusat di Denpasar, Bali, Indonesia.

Manakala Young Elephants pula diberikan tiket automatik ke saingan ini dengan menyertai Kumpulan I yang terdiri daripada Viettel FC (Vietnam), Hougang United FC (Singapura) dan Phnom Penh Crown FC (Kemboja).

Sementara itu, penarikan diri oleh dua kelab dari Myanmar itu menjadikan Kumpulan H yang akan dilangsungkan di Kuala Lumpur ditandingi oleh 3 pasukan sahaja terdiri daripada Kuala Lumpur City FC (Malaysia), Tampines Rovers FC (Singapura) dan PSM Makassar (Indonesia).


Terbuka Jerman: Pemain India Singkir Pemenang Olimpik, Viktor Axelsen Di Separuh Akhir

Siri kejutan dalam saingan Terbuka Jerman 2022 diteruskan lagi dengan tersingkirnya pemenang pingat emas Sukan Olimpik 2020 merangkap pemain No.1 dunia, Viktor Axelsen di peringkat separuh akhir kategori perseorangan lelaki.

Pemain Denmark berusia 28 tahun itu terpaksa melupakan hasrat untuk merangkul kejuaraan saingan Jelajah Dunia Super 300 BWF ini selepas tumpas kepada pemain India, Lakshya Sen yang menghuni ranking ke-12 dunia.

Dalam perlawanan tersebut, Lakshya berhasil menumpaskan Viktor menerusi tiga set permainan yang berkesudahan dengan keputusan 21-13, 12-21 dan 22-20 dimana pertarungan ini mengambil masa selama 71 minit.

YONEX GAINWARD German Open 2022MS – Semi final21 12 22 🇮🇳Lakshya SEN🏅13 21 20 🇩🇰Viktor AXELSEN🕗 in 71 minutes https://t.co/xLxpxgcp0u

Sementara itu, Lakshya yang berhasil mara ke pentas akhir bakal membuat perhitungan dengan pemain Thailand, Kunlavut Vitidsarn yang menghuni ranking ke-20 dunia.

Vitidsarn menempatkan diri ke pentas akhir selepas mengalahkan jaguh badminton Malaysia, Lee Zii Jia di peringkat separuh akhir, semalam.

Sebagai rekod, saingan Terbuka Jerman 2022 ini menyaksikan tersingkirnya beberapa nama besar yang diletakkan sebagai pilihan utama untuk menjuarai kejohanan ini bermula dari Pusingan 32.

Antaranya, juara Kejohanan Dunia 2021, Loh Kean Yew, bekas pemain No.1 dunia, Kento Momota, pemenang pingat gangsa Sukan Olimpik 2020, Anthony Sinisuka Ginting serta beberapa pemain lain lagi merangkumi kategori-kategori yang lain.

Featured Image: Viktor Axelsen Instagram


Damien Lim Tolak Tawaran Sri Pahang, PJ City Kerana Ong Kim Swee

Penjaga gol yang membantu Negeri Sembilan muncul juara Liga Premier 2021, Damien Lim menerima sekurang-kurangnya tiga tawaran namun Sabah menjadi destinasi pilihannya pada musim hadapan.

Dimaklumkan, penjaga gol berusia 24 tahun ini menerima tawaran daripada Sri Pahang dan Petaling Jaya City (PJ City). Akan tetapi, dua pasukan ini terlepas peluang untuk mendapatkan khidmat Damien kerana kredibiliti yang dimiliki oleh ketua jurulatih Sabah yang baharu, Datuk Ong Kim Swee.

Selain itu, Damien turut tertarik dengan ‘projek baharu’ yang dilakukan oleh Kim Swee di Sabah dengan mendatangkan beberapa pemain baharu yang berstatus bintang dan berpengalaman.

Dari kaca mata Damien, Sabah di bawah teraju Kim Swee pada musim hadapan amat serius untuk memberikan cabaran dalam saingan Liga Malaysia 2022.

“Saya ada dapat tawaran dari PJ City dan Pahang juga, tetapi disebabkan saya pun pernah bersama Kim Swee dalam Skuad Bawah 23 Tahun (B-23) sebelum ini dan melihat kepada misi tersendiri beliau, saya buat keputusan untuk berhijrah ke sana.

“Saya pun tengok Sabah cukup serius mempersiapkan pasukan pada musim depan dan bagaimana Kim Swee bawa masuk pemain berstatus bintang seperti Baddrol Bakhtiar, Rizal Ghazali dan Dominic Tan pastinya akan memberi sesuatu yang berbeza.

“Dan diharapkan kami semua pemain baharu dan pemain sedia ada dapat bersama-sama menjalinkan hubungan yang lebih baik untuk sama-sama membawa pasukan ke tahap lebih baik,” katanya.

Pada masa sama, Damien berasa teruja seandainya penjaga gol senior dan berpengalaman, Khairul Fahmi Che Mat turut berhijrah ke Sabah. Baginya, kedatangan penjaga gol yang terkenal dengan panggilan Apek itu dapat menghidupkan persaingan sihat di posisi penjaga gol utama Sabah.

“Saya sedar kalau Apek (Khairul Fahmi) jadi datang ke Sabah, peluang untuknya beraksi semua perlawanan itu lebih cerah, tetapi bagi saya kalau dia ada, mestilah bagus untuk pasukan dan diri saya juga.

“Secara peribadi, pengalamannya sebagai pemain senior boleh memberi impak kepada pasukan dan saya juga boleh belajar banyak benda daripadanya selain kami akan bersaing dengan lebih sihat antara satu sama lain.

“Tetapi, sama ada Apek akan datang atau tidak, untuk saya sendiri misi utama adalah untuk cuba rebut sebaik mungkin menjadi penjaga gol utama dan semuanya terserah kepada jurulatih (Datuk Ong Kim Swee) untuk membuat keputusan terbaik,” jelasnya.

Untuk makluman semua, nama penjaga gol Melaka United ini antara salah seorang pemain yang kuat dikaitkan untuk membarisi skuad kendalian Kim Swee pada musim hadapan.

Featured Image: Negeri Sembilan Football Club


Penang Minta Endrick Ambil Cuti Rehat, Bakal Terlepas Perlawanan Menentang JDT

Pemain import merangkap kapten Penang FC, Endrick dos Santos Parafita bakal terlepas tiga perlawanan termasuk menentang pendahulu Liga Super, Johor Darul Ta’zim (JDT), esok.

Selain terlepas perlawanan menentang skuad Harimau Selatan di laman sendiri, Endrick juga bakal terlepas aksi menentang Melaka United dan Sarawak United pada 26 dan 31 Julai masing-masing.

Ini berikutan kelabnya, pada hari ini, memaklumkan pemain tengah kelahiran Brazil berusia 27 tahun itu diminta untuk mengambil cuti rehat sehingga 31 Julai.

“Adalah dimaklumkan bahawa tiada arahan atau hukuman penggantungan pemain dilaksanakan oleh pihak Pengurusan Penang FC.” tulis kenyataan tersebut.

“Beliau (Endrick) hanya diminta mengambil cuti rehat sehingga 31 Julai 2022.” tambah kenyataan itu lagi.

Perkara tersebut dimaklumkan oleh majikannya bagi menafikan satu hantaran oleh sebuah akaun laman sosial peminat kelab berkenaan, Penang Brotherhood yang menyatakan Endrick digantung sehingga Ogos.

Untuk makluman semua, Endrick telah tampil sebanyak 9 daripada 11 perlawanan Liga Super musim ini. Dia hanya tidak beraksi atau tersenarai dalam skuad ketika perlawanan pertama menentang JDT serta Melaka United pada awal musim.


Pemain Ranking 156 Dunia Kejutkan Perseorangan No.2 Indonesia Di Final Terbuka Korea

Satu kejutan dilakar oleh pemain muda China, Weng Hongyang dengan menumpaskan perseorangan lelaki No.2 Indonesia merangkap ranking kelapan dunia, Jonatan Christie di pentas akhir Terbuka Korea 2022.

Kejutan yang dilakar itu sekaligus membolehkan Hongyang merangkul kejuaraan berstatus Jejalah Dunia Super 500 BWF buat julung kali dalam kariernya.

Hongyang meraih kemenangan dengan mengharungi tiga set permainan yang berkesudahan dengan skor 12-21, 21-19 dan 21-15 dalam tempoh masa melebihi satu jam pertarungan, sebentar tadi.

Korea Open Badminton Championships 2022MS – Final12 21 21 🇨🇳Hong Yang WENG🏅21 19 15 🇮🇩Jonatan CHRISTIE

🕗 in 76 minutes https://t.co/gGxGp4yvgt

— BWFScore (@BWFScore) April 10, 2022

Untuk makluman, ini merupakan pertemuan sulung antara Hongyang dan Jonatan di pentas antarabangsa.

Untuk pengetahuan semua, ini merupakan pemain yang sama menyingkirkan dua perseorangan negara iaitu Cheam June Wei dan Ng Tze Yong di peringkat Pusingan 16 dan suku akhir masing-masing sebelum ini.

Sebagai tambahan, kejuaraan terakhir yang dirangkul oleh Hongyang adalah China Masters 2019 – Jelajah Super 100 BWF – dengan mengalahkan rakan senegara, Liu Haichao di pentas akhir.

Sertai pertandingan Komen & Menang di portal Sukanz bersempena saingan Terbuka Korea 2022 dan anda berpeluang untuk memenangi kredit e-wallet bernilai RM50.

Langkah-langkah mudah untuk menyertai pertandingan ini:

1. Log masuk atau daftarkan diri anda di portal Sukanz.

2. Tinggalkan komen di ruangan komen di bawah sepanjang berlangsungnya saingan Terbuka Korea 2022 – bermula dari 5 hingga 10 April.

3. Tiga tukang komen paling bertuah akan dipilih dan dihubungi untuk diberikan hadiah berupa kredit e-wallet bernilai RM50 setiap seorang setelah tamatnya saingan Terbuka Korea kelak.


Kelantan United Ikat Pemain Import Ke-6 Beberapa Jam Sebelum Jendela Perpindahan Ditutup

Pasukan berpangkalan di pantai timur semenanjung tanah air, Kelantan United FC nampaknya tidak akan mengharungi saingan Liga Malaysia 2023 dengan kekuatan lima orang pemain import sahaja.

Beberapa jam sebelum jendela perpindahan pertama Liga Malaysia 2023 ditutup baru-baru ini, skuad berjulukan Sang Kijang Hijau ini berhasil menambah seorang lagi pemain import dari Brazil sekaligus menjadikan mereka memiliki enam pemain import pada musim ini.

Menerusi makluman kelab, pemain terbaru tersebut ialah Gregory Rocha Mendes Da Silva yang merupakan seorang penyerang serta pemain tengah menyerang kelahiran Sao Paolo serta berusia 27 tahun.

Sebelum menyertai Kelantan United yang dibimbing oleh Tomas Trucha, Gregory berkelana di beberapa buah kelab dalam kancah bawahan bola sepak Portugal seperti CD Cinfaes, Benfica Castello Branco dan Vidago.

Pada tahun 2020, Gregory sempat beraksi dalam saingan Liga Colombia selepas menghabiskan sebahagian besar karier bola sepaknya bersama pasukan-pasukan di negara kelahirannya.

Difahamkan, Gregory telah menyertai beberapa sesi latihan bersama skuad Liga Simpanan dalam usaha mencari kecergasan sebelum diumumkan menyertai Kelantan United secara rasmi, semalam.

Sebagai tambahan, lima pemain import yang diikat oleh Kelantan United sebelum ini adalah Devid de Santana Silva, Jose Elmer Porteria, Ernist Batyrkanov, Yan Victor dan Morgaro Gomis.

Setakat tiga perlawanan Liga Super yang telah dilalui, Kelantan United sekadar meraih satu keputusan seri ketika bertemu Perak FC serta dua kekalahan di tangan Selangor FC dan Sabah FC.

Featured Image: Kelantan United FC


Syarikat Berasaskan Produk Ganoderma Muncul Penaja Utama Kedah Musim 2022

Sebuah syarikat yang berasaskan produk ganoderma (sejenis kulat) iaitu DXN Industries (M) Sdn Bhd muncul penaja utama buat Kedah Darul Aman FC (Kedah) untuk musim 2022.

Syarikat yang berpangkalan di Jitra ini diperkenalkan sebagai penaja utama skuad Hijau Kuning oleh Presiden Persatuan Bola Sepak Kedah (KFA), Datuk Seri Muhammad Sanusi Md Noor dalam satu majlis yang berlangsung di Hotel Seri Pacific, Kuala Lumpur, hari ini.

Dengan pengenalan syarikat ini sebagai penaja utama, dijangka logo DXN Industries bakal menghiasi ruangan hadapan kesemua jersi pasukan Kedah, pada musim ini. Bagaimanapun, tiada sebarang jumlah tajaan daripada DXN Industries kepada Kedah didedahkan kepada umum.

Dalam majlis yang sama, Sanusi merangkap Menteri Besar Kedah turut memperkenalkan enam buah syarikat yang menjadi penaja bersama (co-sponsor). Enam syarikat tersebut ialah Energy Eco Berhad, Ohga Pharmacy, Data Sukan, BerryPay, Cosmic Travel and Tour serta Prestige Sports (Lotto).

Sementara itu, tujuh buah syarikat lagi diumumkan sebagai rakan kerjasama (partnership) Kedah iaitu Reds Defence, KXG Sport Analytics, Alpha & G Master (Sony), Fitogether, Halo Telco, Aafiyat Holdings dan Halagel.

Untuk makluman semua, musim lalu, Kedah mendapat tajaan utama daripada syarikat yang terlibat dalam aktiviti pembinaan, Widad Group Berhad sekaligus menghiasi ruangan hadapan tiga jersi Kedah pada tahun 2021.


Bekas Import Terengganu, Sanjar Shaakhmedov Tidak Akan Turun Menentang Harimau Malaya

Kelibat bekas pemain import Terengganu FC, Sanjar Shaakhmedov tidak akan kelihatan pada Perlawanan Antarabangsa Tier 1 antara Malaysia menentang Uzbekistan pada 9 Oktober nanti.

Hal ini kerana Sanjar yang merupakan pemain tengah menyerang kelahiran Uzbekistan tidak disenaraikan oleh ketua jurulatih skuad kebangsaan negara terbabit, Srecko Katanec untuk dibawa bagi menentang skuad Harimau Malaya dan Jordan pada bulan ini.

Artikel Berkaitan: Kedah Tiada Sebarang Rundingan Bersama Sanjar Shaakhmedov

Untuk makluman semua, nama pemain tengah licik yang bermain bersama FK AGMK ini dipanggil ketika Uzbekistan mengharungi baki saingan Kumpulan D melibatkan pusingan kedua Kelayakan Piala Dunia 2022/Piala Asia 2023 pada Jun lalu.

Sepanjang bersama Terengganu selama dua musim sejak tahun 2019, Sanjar menjadi aset pasukan dengan kelebihannya mencipta ‘assist’ buat rakan sepasukan dan berkemampuan menghasilkan gol dari luar kotak.

Sebagai rekod, pemain yang telah menginjak usia 31 tahun ini membuat 37 penampilan dan menjaringkan 16 gol ketika bersama Terengganu.


Kejohanan Silat Dunia Bakal Berlangsung Pada Julai 2022 di Malaysia

Persekutuan Silat Kebangsaan Malaysia (PESAKA) mengesahkan kejohanan dunia bagi sukan tempur tersebut akan berlangsung pada 21 hingga 30 Julai 2022 dengan Malaysia selaku tuan rumah.

Pengesahan penganjuran kejohanan edisi ke-20 itu dimaklumkan oleh Presiden Pesaka, Datuk Megat Zulkarnain Omardin dan dilaporkan oleh media tempatan, Utusan Malaysia.

Sementara itu, selain daripada Kejohanan Silat Dunia, atlet-atlet silat negara perlu bersedia untuk mengharungi beberapa kejohanan serta temasya sukan yang lain yang turut dijadualkan pada tahun hadapan.

Baca: Acara Silat Bakal Ke Sukan Olimpik

“Ya betul, ada banyak kejohanan tahun depan termasuk Sukan SEA yang tertunda, Sukan Dalam Dewan dan Seni Mempertahankan Diri Asia, Liga Silat dan macam-macam lagi.

“Kita tidak boleh tunda lagi Kejohanan Dunia sebab kita tidak mahu berdepan pelbagai risiko sehingga mengganggu roadmap silat.

“Jadi, mahu tidak mahu, mereka perlu mengharungi jadual padat ini tahun depan, saya yakin mereka semua tidak sabar untuk berjuang,” katanya dalam sesi borak santai secara maya bersama rakan media sukan, dua hari lalu.

Untuk makluman semua, Kejohanan Silat Dunia kali ke-20 ini sepatutnya diadakan pada tahun 2020, bagaimanapun, ianya terpaksa ditunda ekoran pandemik Covid-19 yang melanda negara dan dunia pada ketika itu.

Featured Image:  Persekutuan Silat Kebangsaan Malaysia – PESAKA


Roslin Hashim Saran BAM Serap Semula Gandingan Yew Sin-Ee Yi

Bekas jaguh badminton negara, Roslin Hashim menyarankan gandingan bebas (independent) negara, Ong Yew Sin dan Teo Ee Yi diserap kembali oleh Persatuan Badminton Malaysia (BAM).

Menurut laporan Sinar Harian, Roslin melontarkan pandangan sedemikian selepas pasangan beregu No.11 dunia ini menampilkan keputusan yang positif dalam beberapa kejohanan yang disertai pada tahun ini.

Pencapaian terbaik mereka pada tahun ini adalah muncul pemenang pingat gangsa dalam Kejohanan Dunia BWF 2021 yang berlangsung di Huelva, Sepanyol pada minggu lalu.

“Jika dulu mereka dikeluarkan daripada BAM sebab prestasi kurang memberangsangkan. Jadi saya kira mungkin mereka boleh diserap semula selepas menampilkan prestasi menakjubkan sehingga memperoleh gangsa Kejohanan Dunia baru-baru ini.

“Sebab saya lihat kehadiran semula Yew Sin dan Ee Yi ini mampu memperkuatkan barisan beregu negara, ditambah pula sekarang Rexy Mainaky yang ditugaskan untuk memantau beregu negara.

“Jika mereka kembali ke BAM, ini akan mewujudkan suasana positif yang mana barisan pemain beregu negara akan dapat rakan sparring terbaik, sekali gus mampu menaikkan lagi kualiti sedia ada,” katanya seperti dilaporkan oleh portal akhbar tersebut.

Antara pencapaian lain, pasangan ini turut mara ke pentas separuh akhir di Kejohanan Jelajah Dunia Akhir BWF 2021 dan Kejohanan Indonesia Masters 2021.

Untuk makluman semua, gandingan Yew Sin-Ee Yi yang berusia 26 dan 28 tahun ini digugurkan oleh BAM pada awal tahun lalu sebelum bergerak secara bersendirian sehingga ke hari ini.


Terbuka Swiss: Sze Fei-Izzuddin Hanya Menang Satu Kali Sahaja Bertemu Fajar-Ardianto

Beregu lelaki negara, Goh Sze Fei dan Nur Izzuddin berhasil menempah tiket ke perlawanan akhir saingan Terbuka Swiss 2022 – Jelajah Dunia Super 300 BWF.

Kemaraan itu terhasil selepas berjaya menumpaskan beregu muda Indonesia, Pramudya Kusumawardana-Yeremia Rambitan yang berusia 21 dan 22 tahun masing-masing di peringkat separuh akhir, awal pagi tadi.

Sze Fei-Izzuddin mengambil selama 36 minit sahaja untuk mengalahkan beregu ke-23 dunia itu secara ‘straight set’ dengan skor 21-18 dan 21-18 yang berlangsung di Gelanggang 1.

YONEX Swiss Open 2022MD – Semi final          🇲🇾Sze Fei GOH🏅21 21 🇲🇾Nur IZZUDDIN🏅18 18 🇮🇩Pramudya KUSUMAWARDANA          🇮🇩Yeremia Erich Yoche Yacob RAMBITAN

🕗 in 36 minutes https://t.co/mF5yPg5oV5

— BWFScore (@BWFScore) March 26, 2022

Di pentas akhir kelak, Sze Fei-Izzuddin yang menghuni ranking ke-18 dunia akan bertemu sepasang lagi beregu Indonesia iaitu Fajar Alfian dan Muhammad Rian Ardianto yang merupakan pasangan No.9 dunia.

Fajar-Ardianto pula mara ke pentas final selepas menumpaskan beregu lelaki No.1 Malaysia merangkap pemenang pingat gangsa Sukan Olimpik 2020, Aaron Chia dan Soh Wooi Yik di peringkat separuh akhir, sekitar tengah malam tadi.

Berdasarkan rekod, Sze Fei-Izzuddin telah bertarung dengan mereka sebanyak empat kali sebelum ini. Daripada empat pertemuan tersebut, Sze Fei-Izzuddin hanya berhasil meraih satu kemenangan sahaja.

Kemenangan itu dicapai dalam pertemuan terakhir mereka dalam saingan Terbuka Denmark 2021 yang berkesudahan dengan Sze Fei-Izzuddin mencatatkan kemenangan secara ‘straight set’ 21-18 dan 21-17.

Manakala baki tiga pertarungan lagi dalam saingan Terbuka Chinese Taipei 2019, Princess Sirivannavari Thailand Masters 2018 dan Walikota Surabaya Internatioanal Series 2016 memihak kepada Fajar-Ardianto.


Terbuka Jerman: Tiga Set Diperlukan Zii Jia Untuk Singkirkan Popov Di Pusingan 16

Jaguh badminton perseorangan negara, Lee Zii Jia berhasil meneruskan kemaraan ke peringkat suku akhir dalam kejohanan Terbuka Jerman 2022.

Bagaimanapun, cabaran yang diberikan oleh lawannya, pemain Perancis yang menghuni ranking ke-62 iaitu Christo Popov agak hebat sehinggakan dia memerlukan tiga set permainan untuk menewaskannya di Pusingan 16.

Dalam perlawanan tersebut, Zii Jia yang diletakkan sebagai pilihan kelima untuk menjuarai kejohanan ini terlebih dahulu memenangi set pertama dengan keputusan 21-13.

RESULTS: #GermanOpen2022R16#MAS🇲🇾 Lee Zii Jia(5) def. #FRA🇫🇷 Christo Popov 21-13 18-21 21-12📷 @badmintonphoto #DemiMalaysia#BadmintonMalaysia pic.twitter.com/F1j6g6Zemq

Akan tetapi, Popov berhasil mencipta kebangkitan untuk menundukkan Zii Jia pada set kedua dengan keputusan 21-18 sekaligus mengheret permainan ke set penentuan.

Di set ketiga, Zii Jia memberikan fokus yang tinggi dan memperkemaskan permainannya sekaligus berhasil mengalahkan Popov dengan pungutan mata 21-12.

Untuk makluman semua, kedua-dua pemain ini tidak pernah bertemu lagi dalam mana-mana kejohanan sebelum ini.

Dengan kemenangan ini, Zii Jia bakal membuat perhitungan samada pemain China, Zhao Jun Peng (ranking ke-38) atau Republik Korea, Heo Kwang-hee (ranking ke-30) di peringkat suku akhir kelak bagi merebut tempat ke saingan separuh akhir.


BAC 2022: Gandingan Juara Terbuka Jerman Tempah Tiket Separuh Akhir

Beregu lelaki negara yang menjuarai saingan Terbuka Jerman, Goh Sze Fei dan Nur Izzuddin tiada masalah untuk menempah tiket ke peringkat separuh akhir Kejohanan Badminton Asia (BAC) 2022.

Pasangan yang menghuni ranking ke-16 itu mara selepas menundukkan gandingan baharu beregu lelaki dari China, Ren Xiang Yu dan Tan Qiang (ranking ke-340) di peringkat suku akhir, sebentar tadi.

QF#MAS🇲🇾 Goh Sze Fei-Nur Izzuddin(8) def. #CHN🇨🇳 Ren Xiang Yu-Tan Qiang 21-19 21-14

— BAM (@BA_Malaysia) April 29, 2022

Sze Fei-Izzuddin yang merupakan pilihan kelapan kejohanan memenangi perlawanan tersebut secara ‘straight set’ dengan skor 21-19 dan 21-14 dalam tempoh masa 33 minit.

Dengan kemenangan ini, Sze Fei-Izzuddin akan menantikan cabaran samada beregu India, Satwiksairaj Rankireddy-Chirag Shetty (ranking ke-7 dunia) atau beregu senegara, Aaron Chia-Soh Wooi Yik (ranking ke-9 dunia).

Perlawanan antara kedua-dua beregu akan berlangsung pada malam ini.

Featured Image: Badminton Asia – Jerry Lee & Emman Flavier


5 Kelab Rebut RM4,000 Saingan Sulung Liga Wanita Anjuran KLFA

Wang ganjaran sebanyak RM4,000 berserta trofi kejuaraan akan direbut oleh lima buah kelab yang mengesahkan diri untuk berentap dalam saingan sulung Liga Wanita anjuran Persatuan Bola Sepak Kuala Lumpur (KLFA) 2023.

Manakala kelab yang muncul naib juara serta menduduki tempat ketiga, keempat dan kelima akan menerima wang tunai berjumlah RM3,000, RM2,000, RM1,000 dan RM500 masing-masing.

Ganjaran tersebut diumumkan oleh Pengerusi Pertandingan Liga Wanita KLFA, Puan Nor Asyikin Jaafar ketika majlis prapelancaran yang bertempat di Stadium Bola Sepak Kuala Lumpur, Cheras pada hari ini.

Badan bola sepak induk yang berpangkalan di ibu kota tanah air meletakkan matlamat utama penganjuran liga ini adalah untuk menarik minat golongan wanita agar lebih cenderung  untuk menceburi dan menyerlahkan bakat mereka dalam sukan bola sepak.

Selain itu, ianya berperanan untuk memberi ruang dan peluang kerjaya khusus kepada para wanita untuk menceburi bidang kejurulatihan dan melahirkan lebih ramai pengadil wanita yang berkaliber.

Tambahan pula, pihak KLFA turut menjadikan penganjuran liga ini sebagai platform untuk menguji seterusnya memilih lebih ramai pemain berpotensi yang boleh mewakili Kuala Lumpur dalam kejohanan Liga Wanita Nasional anjuran Persatuan Bola Sepak Malaysia (FAM).

Untuk makluman, lima buah kelab yang mengesahkan diri untuk berentap dalam saingan liga ini ialah NAJ FC, Wangsa Maju FC, Mixstar FC, Wonder Girls FC dan Sternen FC yang kesemuanya berpangkalan di Lembah Klang.

Semua perlawanan dijadualkan berlangsung di Kompleks Sukan PKNS, Kelana Jaya bermula 17 Februari hingga 4 Mac 2023.


Kelab London, Fulham Kembali Semula Ke Kancah Liga Perdana Inggeris

Pasukan yang berpangkalan di London, Fulham FC berhasil mengesahkan promosi kembali ke saingan Liga Perdana Inggeris (EPL) selepas menundukkan Preston North End, awal pagi tadi, waktu Malaysia.

Dalam perlawanan ke-42 Liga Kejuaraan tersebut, Fulham yang beraksi di halaman sendiri, Craven Cottage merekodkan kemenangan 3-0 hasil dua jaringan oleh Aleksandar Mitrovic (9’ dan 41’) serta satu jaringan daripada Fabio Carvalho (34’).

Jaringan berganda daripada pemain Serbia itu juga menjadikan Mitrovic menghuni carta penjaring terbanyak saingan Liga Kejuaraan dengan rekod 40 gol setakat ini.

Welcome back to the #PL, @FulhamFC! 👏 pic.twitter.com/rtMxhG2pcK

— Premier League (@premierleague) April 19, 2022

Walaupun saingan divisyen kedua bola sepak Inggeris itu masih berbaki empat perlawanan lagi, Fulham yang memiliki 86 mata telah memastikan promosi automatik ke EPL menjadi miliknya secara matematik.

AFC Bournemmouth di tangga kedua kini mempunyai 77 mata hasil daripada 41 perlawanan. Di tangga ketiga dan keempat pula adalah Huddersfield dan Luton Town dengan 73 dan 71 mata hasil daripada 43 perlawanan masing-masing.

How does this look, @FulhamFC?👏#EFL | #SkyBetChampionship pic.twitter.com/DKZmLbA9WO

— Sky Bet Championship (@SkyBetChamp) April 19, 2022

Sekiranya Fulham yang dibimbimg oleh Marco Silva ini tumpas dalam kesemua baki empat perlawanan terakhir, manakala tiga pencabar di bawahnya memenangi kesemua perlawanan, Fulham masih berada di tangga kedua dan muncul selaku naib juara EFL musim ini.

Sebagai rekod, lima musim terakhir ini menyaksikan Fulham beraksi dalam saingan Liga Kejuaraan dan EPL secara berselang-seli bermula musim 2017-18.

Featured Image: Neeskens Kebano & Fulham FC


Terbuka Jerman: Tiada Pertembungan Tze Yong vs Pemain No.2 Indonesia Di Pusingan 32

Tiada aksi melibatkan pertembungan perseorangan muda negara yang kian meningkat, Ng Tze Yong menentang pemain No.2 Indonesia, Jonatan Christie akan disajikan di saingan Terbuka Jerman 2022.

Hal ini kerana Persatuan Badminton Malaysia (BAM) memaklumkan pemain berusia 21 tahun itu mengalami sedikit kecederaan dan memerlukan masa untuk proses pemulihannya sekaligus menarik diri daripada kejohanan ini.

Baca: Tze Yong Diundi Menentang Pemain No.2 Indonesia Di Terbuka Jerman 2022

Ekoran itu, Tze Yong yang baru sahaja membantu skuad lelaki Malaysia memenangi saingan Kejohanan Badminton Berpasukan Asia (BATC) 2022 di tanah air baru-baru ini, menarik diri daripada Terbuka Jerman.

Sementara itu, Pengarah Kejurulatihan Perseorangan BAM, Wong Choong Han memaklumkan pihaknya akan mengalihkan tumpuan terhadap Tze Yong untuk menyediakannya beraksi di satu lagi pentas Jelajah Dunia Super 300 BWF – Terbuka Swiss 2022 yang akan berlangsung pada penghujung bulan ini.

Featured Image: Badminton Asia & Instagram Jonatanchristieofficial


Terbuka Taipei: Goh Jin Wei Ke Suku Akhir, Eoon Qi Xuan Kandas Di Pusingan 16

Perseorangan wanita bebas (independent) negara, Goh Jin Wei berhasil melayakkan diri ke peringkat suku akhir kejohanan Terbuka Taipei 2022.

Pemain yang menghuni ranking ke-60 dunia ini mara selepas menumpaskan perseorangan negara jiran tetangga, Komang Ayu Cahya Dewi dari Indonesia di Pusingan 16, sebentar tadi.

Pertembungan sulung antara kedua-dua pemain ini menyaksikan Komang yang berada di tangga ke-152 dunia tumpas secara “straight set” dengan skor 11-21 dan 17-21 dalam tempoh masa 29 minit permainan.

YONEX Taipei Open 2022WS – Round of 1621 21 🇲🇾Jin Wei GOH🏅11 17 🇮🇩Komang Ayu Cahya DEWI

🕗 in 29 minutes https://t.co/jPM4z2O9pD

— BWFScore (@BWFScore) July 21, 2022

Untuk makluman, di peringkat suku akhir nanti, Jin Wei akan bertemu samada pemain Jepun, Saena Kawakami merangkap pilihan ketujuh kejohanan atau pemain tuan rumah, Chiang Ying Li.

Pada masa yang sama, Jin Wei menjadi wakil tunggal perseorangan negara yang mara ke peringkat suku akhir. Ini selepas seorang lagi wakil negara, Eoon Qi Xuan terkandas di Pusingan 16.

Qi Xuan yang berada di ranking ke-129 dunia terkandas selepas terpaksa akur tumpas kepada pemain Amerika Syarikat, Lauren Lam.

Pemain yang menduduki ranking ke-65 dunia itu menyingkirkan Qi Xuan dengan keputusan 21-18, 15-21 dan 15-21 dalam tempoh masa 50 minit permainan.


Filipina Panggil 5 Pemain Liga Super Untuk Hadapi Malaysia & Singapura

Seramai lima pemain yang beraksi dalam saingan Liga Super Malaysia dipanggil untuk menyertai skuad kebangsaan Filipina bagi mengharungi dua perlawanan antarabangsa, minggu hadapan.

Skuad yang terkenal dengan julukan The Azkals ini bakal berhadapan dengan Malaysia yang dibimbing oleh Kim Pan-gon serta Singapura pada 23 dan 29 Mac masing-masing kelak.

Lima pemain yang terpilih itu terdiri daripada penjaga gol, Kevin Ray Mendoza (KL City), pertahanan, Carli de Murga (JDT), Justin Baas (Melaka United), pemain tengah, Manuel Ott (Terengganu) serta penyerang, Bienvenido Maranon (JDT).

Selain itu, Filipina turut memanggil lapan pemain yang beraksi dalam kancah Liga Thailand, seorang pemain daripada Liga Kemboja serta empat pemain liga domestiknya.

Paling mencuri tumpuan, Filipina turut memperkuatkan lagi skuadnya dengan penyenaraian penjaga gol Birmingham City yang beraksi dalam kancah Liga Kejuaraan Inggeris, Neil Etheridge serta penyerang Vfl Bochum yang bersaing di Bundesliga, Gerrit Holtmann.

Untuk makluman, kedua-dua perlawanan menentang Malaysia dan Singapura itu akan diadakan di National Stadium, Singapore Sports Hub dengan sepak mula dijadualkan pada jam 8 malam.

Featured Image: JOHOR Southern Tigers


Feichtenbeiner Panggil 2 Pemain Liga Super Sertai Skuad Kebangsaan Myanmar

Ketua jurulatih baharu skuad kebangsaan Myanmar, Michael Feichtenbeiner memanggil 24 pemain bagi menghadapi India dan Kyrgyzstan pada rehat antarabangsa FIFA bermula 20 hingga 28 Mac ini.

Menerusi senarai yang dikongsikan platform media sosial milik Persekutuan Bola Sepak Myanmar (MFF), Feichtenbeiner turut menyenaraikan dua orang pemain tengah daripada kancah Liga Super.

Dua pemain terbabit ialah Hein Htet Aung dan Kyaw Min Oo daripada Selangor FC dan PDRM FC masing-masing.

Myanmar dijadualkan turun menentang India (ranking ke-106) dan diikuti Kyrgyzstan (ranking ke-94) pada 22 dan 25 Mac masing-masing.

Untuk makluman semua, pertembungan menentang India bakal menjadi perlawanan pertama bawah bimbingan Feichtenbeiner sejak dilantik sebagai ketua jurulatih Myanmar sekitar penghujung bulan lalu.

A post shared by Myanmar Football Federation (@myanmarff)


Lapan Bulan Di Portugal, Safawi Pasti Rindukan Nasi Dagang

Penyerang skuad kebangsaan, Safawi Rasid pastinya akan merindui menu kegemaran hasil masakan ibunya iaitu nasi dagang sepanjang berada di Portugal.

Menurut abangnya, Ahmad Fariq memberitahu bahawa nasi dagang merupakan makanan kegemaran Safawi sejak kecil dan ibu mereka, Salemah Abu Bakar amat mahir menyediakan menu tersebut.

Menjadi kelaziman buat ahli keluarganya menjamu menu tersebut setiap kali berjumpa bersama Safawi terutamanya di waktu cuti.

Mengulas mengenai penghijrahan adiknya ke Portugal, Ahmad Fariq turut melahirkan perasaan gembira dan bangga terhadap Safawi kerana dapat mengembangkan bakatnya ke benua eropah.

Namun pada masa yang sama berasa sedikit sedih kerana terpaksa berpisah dengan adiknya itu untuk tempoh sekitar lapan bulan.

“Makanan kegemaran dia antaranya nasi dagang yang dimasak oleh ibu. Mungkin itu makanan yang akan dirinduinya.

“Perasaan keluarga ketika ini gembira bercampur sedih. Gembira itu kerana dia dapat bermain di sana, sedih itu kerana dia tinggalkan kita.

“Dalam keadaan sekarang ini (Covid-19) kita tidak tahu bila dia dapat balik. Beza sangat kali ini berbanding ketika dia bersama skuad negara atau JDT (Johor Darul Ta’zim).

“Lapan bulan iaitu satu musim dengan jarak yang jauh memang sangat berbeza,” kata Ahmad Fariq dipetik daripada Harian Metro.

Terdahulu, pemain berusia 23 tahun itu telah berlepas ke Portugal pada hari sabtu lalu bagi melengkapkan perpindahan ke kelab Liga Primeira, Portimonense SC.

Menurut laporan media, Safawi berhijrah ke Portimonense SC dengan kontrak pinjaman selama semusim daripada Kelab Bola Sepak Johor Darul Ta’zim (JDT).

Featured Image: JOHOR Southern Tigers


Kelayakan Piala Asia B-23: FAM Batal Perancangan Hantar Pemain Berusia 20 Tahun & Ke Bawah Sahaja?

Adakah Persatuan Bola Sepak Malaysia (FAM) telah membatalkan perancangan untuk menghantar pemain-pemain berusia 20 tahun dan ke bawah sahaja pada kelayakan Piala Asia Bawah 23 Tahun (B-23) pada penghujung Oktober kelak?

Pada hari ini, FAM mengumumkan senarai 25 pemain yang dipanggil untuk menyertai kem latihan pusat Fasa 2 melibatkan skuad kebangsaan B-20 kendalian Brad Maloney menerusi laman sesawang rasminya.

Dalam kalangan 25 pemain tersebut, 7 daripadanya merupakan pemain-pemain yang berusia melebihi 20 tahun iaitu Saiful Iskandar Adha, Nik Akif Syahiran, Syed Muhammad Nasrulhaq, K. Thivandaran, Muhammad Azri Ghani yang berusia 22 tahun serta Muhammad Syafik Ismail dan Muhammad Hairiey Hakim yang berumur 21 tahun masing-masing.

Jika dilihatkan kepada senarai pemain ini, nampaknya FAM bakal menghadapi pusingan kelayakan ini dengan melakukan sedikit ‘u-turn’ berbanding pelan asalnya untuk menggunakan pemain-pemain B-20 sahaja seperti mana dijelaskan oleh bekas Pengarah Teknikal FAM, Datuk Ong Kim Swee pada bulan Julai lalu.

Difahamkan perancangan tersebut dilakukan bagi menyiapkan kelompok pemain berusia 20 tahun dan ke bawah ini bagi menghadapi kelayakan ke Sukan Olimpik Paris 2024 kelak.

Artikel Berkaitan: Malaysia Hantar Skuad B-20 Untuk Harungi Kelayakan Piala Asia B-23, kata Ong Kim Swee

Sementara itu, menerusi makluman yang sama oleh FAM pada hari ini, badan induk tersebut akan mengumumkan senarai akhir 23 pemain sebelum daripada mereka terbang ke Ulaanbaatar, Mongolia pada 20 Oktober nanti.

Tambah makluman itu lagi, senarai akhir pemain skuad B-20 akan turut disertai oleh empat pemain skuad senior kebangsaan iaitu Mukhairi Ajmal, Hakimi Abdullah, Quentin Cheng dan Luqman Hakim Shamsudin selepas mereka selesai tugas antarabangsa bersama skuad kendalian Tan Cheng Hoe.

Artikel Berkaitan: Cheng Hoe Panggil 6 Muka Baharu Sertai Skuad Kebangsaan Hadapi Jordan & Uzbekistan

Sebagai tambahan, kelayakan Piala Asia B-23 menyaksikan Malaysia yang diundi dalam Kumpulan J dijadualkan bertemu Laos pada 25 Oktober diikuti aksi menentang pasukan tuan rumah, Mongolia pada 28 Oktober dan perlawanan terakhir menentang skuad jiran tetangga, Thailand pada 31 Oktober 2021.

Featured Image: Football Association of Malaysia


Melaka United Pinjam Pemain Yang Pernah Berlatih Di Borussia Dortmund

Pemain tengah yang pernah berlatih bersama pasukan gergasi liga jerman, Borussia Dortmund menjadi salah satu sandaran Melaka United untuk bangkit keluar daripada zon penyingkiran pada musim ini.

Pemain tersebut berusia 28 tahun dan kini beraksi bersama Johor Darul Ta’zim (JDT) II, Gary Steven Robbat. Dia bakal menyarung jersi skuad Hang Tuah sekaligus mengharungi baki saingan Liga Malaysia 2021 bersama Melaka United.

Selain daripada Gary, pemangku Ketua Pegawai Eksekutif (CEO) Melaka United, Datuk Seri Justin Lim turut memaklumkan telah mengikat khidmat dua penyerang import baharu bagi menggantikan Alex Goncalves dan Stefan Nikolic yang tidak memberikan impak seperti diharapkan.

Difahamkan kedua-dua penyerang kelahiran Brazil tersebut telah di tiba di tanah air dan sedang menjalani kuarantin wajib.

“(Giovane) Gomez dan Adriano kini sedang menjalani kuarantin wajib sebelum menyertai pasukan. Apa yang pasti, kedua-dua mereka dipilih kerana kita melihat kualiti yang ada pada mereka cukup bagus untuk membantu pasukan.”

“Kita berharap, dengan kehadiran dua pemain import ini bersama seorang lagi pemain pinjaman dari Johor Darul Ta’zim (JDT), Gary Steven Robbat akan dapat membantu pasukan memperoleh keputusan yang lebih baik di pusingan kedua nanti,” katanya seperti dipetik daripada laman sesawang Melaka Hari Ini.

Kedudukan semasa pada pertengahan musim ini antara yang terburuk buat pasukan Melaka United sejak kembali ke kancah Liga Super pada tahun 2017. Ketika ini, mereka menduduki tangga ke-11 liga dengan hanya mengumpul 11 mata daripada 13 perlawanan.

Selain daripada membawa masuk tiga pemain baharu, Melaka United turut memutuskan ketua jurulatih sedia ada, Zainal Abidin Hassan dikekalkan sehingga ke penghujung musim dengan harapan dapat mengekalkan skuad Hang Tuah dalam saingan Liga Super 2022.


Bekas Pemain Liga Bangladesh Perkuat Jentera Tengah Sang Kijang Hijau

Kelantan United FC mengumumkan seorang lagi pemain import dari Uzbekistan, Sirozhiddin Rakhmatullaev dibawa masuk memperkuatkan skuad berjulukan Sang Kijang Hijau bagi menghadapi baki saingan Liga Super Malaysia.

Kehadiran pemain berusia 30 tahun tersebut ke bumi Kota Bharu diumumkan melalui pelbagai media sosial rasmi kelab terbabit.

Sirozhiddin yang beraksi sebagai pemain tengah bertahan (defensive midfielder) lebih banyak menghabiskan masanya bermain dalam saingan Liga Uzbekistan sebelum mengambil keputusan untuk berhijrah ke Bangladesh pada musim 2020/21.

A post shared by Kelantan United Football Club (@kelantan_unitedfc)

Ketika mewakili Saif FC di Bangladesh, pemain kelahiran Wilayah Qashqadaryo itu menjaringkan dua gol dan mencatatkan tiga bantuan gol (assists) daripada 26 perlawanannya sebelum kembali ke Uzbekistan untuk beraksi bersama Mash’al Mubarek.

Hadir di Kelantan United, Sirozhiddin dijangka bakal turun bermain dalam aksi menentang Perak pada Jumaat setelah jendela perpindahan kedua Liga Malaysia dibuka bermula Rabu, 5 Julai 2023.

Selain Sirozhiddin, skuad kendalian Ailton Dos Santos Silva turut mendapatkan tiga lagi pemain import pada jendela perpindahan kali ini iaitu Ismaheel Akinade (Kelantan FC), Kim Min Kyu (Pyeongtaek Citizen FC) dan Kim Deok (Saraburi FC).

Featured Image: Kelantan United FC


Tak Sampai Setahun Bertugas, Saifuddin Letak Jawatan Sebagai SU Agung FAM

Persatuan Bola Sepak Malaysia (FAM) mengumumkan Setiausaha (SU) Agung, Saifuddin Abu Bakar meletakkan jawatannya, pada hari ini.

Menerusi kenyataan media yang dikeluarkan badan berkenaan, Saifuddin meletakkan jawatannya atas alasan mahu menumpukan kerjayanya ke peringkat antarabangsa.

Pengumuman perletakan jawatan ini hadir sekitar seminggu sahaja lagi menjelang genapnya satu tahun perlantikan Saifuddin selaku SU Agung FAM. Bagaimanapun, FAM menyatakan Saifuddin akan meneruskan baki khidmatnya sehingga 31 Ogos ini.

Siaran Media: FAM Terima Peletakan Jawatan Mohd Saifuddin Abu Bakar

▶ Baca penuh di https://t.co/nXRwNVx1SD#FAM #HarimauMalaya pic.twitter.com/UI2JZU1Ymv

— FA Malaysia (@FAM_Malaysia) August 23, 2022

Satu mesyuarat khas kali kedua bagi penggal 2021-2025 yang dihadiri Jawatankuasa Eksekutif FAM pada hari ini telah menerima perletakan jawatan Saifuddin terbabit.

Namun begitu, tiada sebarang makluman daripada FAM mengenai individu yang akan menggantikan atau mengisi kekosongan tersebut setakat ini.

Sebagai rekod, Saifuddin yang merupakan bekas perunding teknikal Persatuan Bola Sepak Oman (Oman FA) memulakan tugasnya bersama FAM pada 1 September tahun lalu. Beliau masuk menggantikan Stuart Ramalingam yang dilantik sebagai Ketua Pegawai Eksekutif (CEO) Malaysian Football League (MFL).


Permohonan MFL Untuk Benarkan Pemain Kontak Rapat Bermain Tanpa Kuarantin Ditolak Kerajaan

Penganjur liga tempatan, Malaysian Football League (MFL) memaklumkan telah membuat permohonan kepada kerajaan untuk melonggarkan tiga prosedur operasi standard (SOP) dalam saingan bola sepak musim ini.

Antara perkara yang dimohon oleh MFL sepertimana dikongsikan oleh Ketua Pegawai Eksekutifnya, Stuart Ramalingam adalah makan dan minum di dalam stadium dan membenarkan pemain berstatus kontak rapat bermain.

“Permintaan pertama adalah untuk membenarkan makan dan minum di dalam stadium, sehingga ke hari ini kita tidak dapat jawapan yang positif,” katanya dalam sidang media selepas majlis mengumumkan kerjasama antara MFL dan platform jual beli kriptowang, Luno.

“Kedua kita telah meminta juga pertimbangan menggunakan peraturan antarabangsa, dimana jikalau (pemain) positif (Covid-19), kuarantin, (dan pemain) negatif boleh terus bermain.”

“Kita telah alami di (Piala) AFF Suzuki dimana ada dua individu (pemain skuad kebangsaan) berkongsi bilik, yang negatif boleh pergi bermain tetapi yang positif kena kuarantin dalam bilik.” jelasnya kepada para pengamal media yang hadir.”

“Peraturan yang kita cadangkan bukan peraturan yang kita cipta sendiri, tetapi peraturan yang dilaksanakan di peringkat antarabangsa, dengan itu kita mendapat ‘pushback’ yang negatif,” jelasnya lagi.

Permohonan yang ketiga adalah menambah bilangan kehadiran penonton ke stadium namun ianya juga ditolak oleh pihak kerajaan.

“Kita ada tiga permintaan yang telah kita keluarkan kepada kerajaan tetapi pada masa ini ketiga-tiga (permintaan) itu tidak boleh dipertimbangkan,” ujarnya.

Bagaimanapun, Stuart mengharapkan perkara ini boleh dipertimbangkan semula oleh kerajaan dalam kelonggaran sektor pada bulan Mac nanti.


Safwan Si Penyerang Bertukar Menjadi Bek Kanan & Marco Seorang Jurulatih Yang Tegas

Kelantan FC bakal mengharungi saingan Liga Premier 2021 dengan mempertaruhkan skuad yang dipenuhi dengan majoriti pemain-pemain muda namun ianya turut diadunkan dengan beberapa pemain senior tempatan serta pemain import.

Antara pemain senior tempatan yang mencuri tumpuan dalam skuad serba baharu berpangkalan di Kota Bharu ini adalah kapten pasukan, Che Mohamad Safwan Che Hazman yang beraksi di posisi bek kanan.

Bercerita mengenai pemain berusia 25 tahun ini, menariknya, pada permulaan karier bola sepaknya, Safwan mendedahkan dia beraksi sebagai penyerang dan pemain sayap kanan dan bukannya sebagai pertahanan bersama skuad Piala Presiden Negeri Sembilan pada tahun 2014.

Sebelum bertukar menjadi pemain bek kanan, Safwan turut berkongsikan bahawa ketua jurulatih skuad Malaysia Bawah 23 Tahun (B-23), Frank Bernhardt pernah menukarkannya untuk bermain sebagai pemain tengah bertahan (defensive midfielder) ketika panggilan persediaan skuad Sukan SEA.

Namun pada tahun 2017 ketika bersama pasukan Perlis, ketua jurulatih di masa itu, Syamsul Saad mengarahkannya bermain di posisi bek kanan berdasarkan potensi yang dimilikinya.

“(Pada peringkat awal) saya ditukar ke posisi pertahanan kanan agak keliru juga, (sebab) kebiasaannya saya bermain di bahagian serangan dan kali ini bertukar di posisi bertahan,

“Tetapi Coach Syamsul kata, saya tahu suatu hari nanti awak akan berterima kasih kepada saya sebab tukarkan awak menjadi pertahanan kanan. Saya nampak ada satu potensi untuk awak beraksi sebagai pertahanan kanan.” katanya kepada Sukanz.

Bermula daripada saat itu, Safwan terus membiasakan dirinya bermain di posisi tersebut termasuk ketika beraksi bersama Pulau Pinang (2019), Negeri Sembilan (2020) dan kini semakin selesa di posisi tersebut bersama pasukannya yang terkini, Kelantan FC.

“Saya beraksi secara tetap sebagai bek kanan tetapi saya juga boleh bermain (posisi) defensif sebagai pemain tengah bertahan dan bek kiri,” tambahnya lagi.

Selain daripada membariskan skuad yang rata-ratanya muka baharu, Kelantan FC di bawah pemilik Norizam Tukiman turut mendapatkan sentuhan daripada ketua jurulatih kelahiran San Marino, Marco Ragini.

Ini merupakan kali pertama dalam karier kejurulatihannya membimbing pasukan berpangkalan di asia tenggara. Sebelum ini, beliau banyak mencurahkan bakti di benua eropah selain pernah berkelana di asia selama beberapa bulan bersama FC Ulaanbaatar yang berpangkalan di Mongolia.

Bercakap mengenai jurulatih berusia 53 tahun ini, Safwan berkata, Ragini merupakan seorang yang tegas namun pada masa yang sama merupakan seorang yang bertoleransi dan amat terbuka untuk mendengar pendapat daripada pihak lain termasuk daripada pemain-pemainnya.

“Coach Marco seorang yang tegas tetapi bukanlah tegas yang tidak tentu hala, dia seorang yang boleh dibawa berbincang,” jelasnya.

Pada saat ini, Marco sedang berusaha untuk menerapkan gaya falsafah bola sepak gaya eropahnya untuk pasukan The Red Warrior sebagaimana yang dimahukan juga oleh pemilik pasukan, Norizam Tukiman.

Bagaimanapun, Safwan berpendapat Kelantan FC yang terdiri oleh majoriti pemain-pemain muda ini akan mengambil sedikit masa sebelum dapat memainkan gaya yang dimahukan oleh Marco secara sepenuhnya.

Selain daripada dirinya, antara tonggak senior lain yang menyarung jersi Kelantan pada musim ini ialah Farizal Harun, Nurshamil Abd Ghani dan Faridzuean Kamaruddin.

Sementara itu, mereka turut dikuatkan dengan kehadiran tiga pemain berpengalaman dari benua eropah iaitu Jack Hindle (England), Christos Intzidis (Greece) dan Mario Arques (Sepanyol) yang masing-masing berusia 27 tahun, 28 tahun dan 29 tahun.

Secara keseluruhan, pemain yang dibesarkan di Tumpat berpandangan skuad Kelantan pada kali ini sangat muda iaitu di bawah usia 24 tahun namun mereka mempunyai semangat dan keterujaan yang tinggi dalam bola sepak.

Bagaimanapun, sebagai pemain yang mempunyai pengalaman sekitar empat musim beraksi dalam kancah Liga Premier, semangat dan keterujaan yang tinggi semata-mata tidak cukup untuk memberikan cabaran kepada pasukan-pasukan lain.

“Pasukan ini merupakan pasukan yang muda dan mempunyai semangat dalam bola sepak tetapi bagi saya kita kekurangan pengalaman untuk duduk (beraksi) dalam padang.” katanya sambil menegaskan tidak memandang mudah cabaran di saingan Liga Premier.

Safwan turut menambah, para pemain muda Kelantan FC perlu terus belajar untuk membentuk keserasian antara satu sama lain serta menyesuaikan diri dan mengawal tekanan ketika beraksi di dalam padang.

Sekiranya pihak kerajaan dan penganjur liga membenarkan pula para penyokong untuk kembali ke stadium, mereka juga perlu belajar untuk bermain di bawah tekanan dengan kehadiran para penyokong tidak kiralah ketika beraksi di laman sendiri atau lawan.

Sementara itu, mengulas mengenai dua perlawanan persahabatan pramusim yang diharungi oleh The Red Warrior, Safwan berkata aksi pasukannya tampil semakin baik terutamanya ketika menentang Melaka United berbanding skuad Terengganu FC II, pada jumaat yang lalu.

“Pemain-pemain semakin faham formasi, taktikal untuk gameplay dan sebagainya (yang diterapkan oleh Coach Marco).” katanya.

Untuk makluman, Kelantan FC akan membuka tirai kempen Liga Premier 2021 dengan bertemu Perak FC II di gelanggang mereka sendiri, Stadium Sultan Muhammad IV, Kota Bharu. Sepak mula perlawanan dijadualkan pada pukul 4.45 petang, pada 6 mac.

Featured Image: TRW Kelantan FC


PJ City Ambil Langkah Berani Harungi Liga Super Tanpa Pemain Import

Petaling Jaya City Football Club (PJ City FC) tampil dengan langkah yang berani dengan merancang untuk menggunakan 100% pemain tempatan untuk mengharungi saingan Liga Super, musim hadapan.

Perancangan penuh berani itu dikongsikan sendiri oleh ketua jurulatih skuad The Pheonix yang baharu, P. Maniam dalam wawancara pertamanya pertamanya selaku pengendali pasukan tersebut.

“Tidak mustahil untuk bermain tanpa pemain import. Sekarang pemain tempatan juga berpeluang membuktikan nilai mereka.

“Ini bermakna mereka tidak boleh berfikir untuk bermain secara individu, sebaliknya perlu bermain sebagai satu pasukan dan meningkatkan mutu permainan mereka untuk mencapai hasilnya.” katanya seperti dilaporkan oleh Bernama.

Berdasarkan apa yang dikongsikan oleh jurulatih berusia 52 tahun tersebut, PJ City akan mempertaruhkan bekas penyerang Johor Darul Ta’zim (JDT) dan Terengganu FC iaitu Darren Lok untuk mengemudi barisan serangan.

Penyerang kacukan itu akan dibantu oleh dua penyerang muda yang dikekalkan daripada skuad musim lalu, Kogileswaran Raj dan P. Yugan untuk menggempur gawang lawan.

Maniam yang merupakan bekas ketua jurulatih skuad Malaysia Bawah 16 Tahun (B-16) turut merancang untuk menaikkan pangkat beberapa pemain bawah 21 tahun (B-21) daripada skuad Piala Presiden bagi membarisi skuad senior.

Disamping itu, beberapa pemain senior tempatan seperti Mahali Jasuli, Christie Jayaseelan dan K Gurusamy terus dikekalkan untuk membimbing pemain-pemain muda.

Dijangka senarai penuh pemain yang akan mengharungi saingan musim hadapan akan dimuktamadkan dalam beberapa minggu lagi memandangkan mereka sedang melakukan perundingan dengan beberapa pemain lain.


Beri Pasport Kepada Pemain Muda Seperti Romel Morales Bukannya Penyerang Usia 30-an

Sekiranya Persatuan Bola Sepak Malaysia (FAM) mahu menaturalisasikan pemain terutamanya di posisi penyerang bagi menguatkan skuad kebangsaan, Romel Morales yang beraksi bersama Kuala Lumpur City (KL City) adalah calon yang paling sesuai.

Pada asalnya, pemain kelahiran Colombia ini merupakan seorang pemain tengah menyerang (attacking midfielder). Namun begitu, disebabkan dua penyerang import KL City ditimpa kecederaan pada musim ini, Romel dipilih untuk dimainkan sebagai penyerang.

Walaupun Romel bergelut untuk beraksi di posisi tersebut ketika kempen Liga Super lalu, akan tetapi, saingan Piala Malaysia yang sedang berlangsung pada ketika ini menyaksikan pemain berusia 24 tahun ini tampil semakin berbisa di posisi itu.

Baca: Morales Akui Masih ‘Bergelut’ Untuk Beraksi Sebagai Penyerang

Manakan tidaknya, hasil kerja kerasnya, kini, Romel memimpin carta penjaring terbanyak saingan Piala Malaysia dengan rekod 9 gol. Jumlah itu termasuk satu gol yang dijaringkan ketika menentang Selangor pada peringkat suku akhir pertama di Stadium Majlis Bandaraya Petaling Jaya (MBPJ), semalam.

14' GOL | Tandukan Romel Morales memberi kelebihan awal kepada KL City FC!@selangorfc 0-1 @KLCityFootball #TMPialaMalaysia2021 pic.twitter.com/Jj2gDXMS1v

“Sebenarnya dia merupakan seorang pemain tengah menyerang dan dia tidak suka bertahan, jadi kami letakkannya di (barisan) hadapan kerana pada ketika itu kami tidak mempunyai sesiapa (yang mampu bermain di situ).” kata ketua jurulatih KL City, Bojan Hodak ketika sidang media selepas tamat perlawanan.

Untuk makluman semua, KL City boleh diumpamakan sebagai sudah jatuh ditimpa tangga apabila penyerang yang ditandatangani pada awal musim, Dominique Da Sylva ditimpa kecederaan ligamen kaki pada bulan April lalu. Kecederaan itu menyebabkan Dominique terpaksa berehat panjang sekaligus menyebabkan KL City terpaksa melupakan khidmatnya.

Pada jendela perpindahan pertengahan musim, KL City membawa masuk penyerang baharu, Kyrian Nwabueze untuk menggantikan Dominique. Bagaimanapun, penyerang kelahiran Nigeria ini sempat beraksi satu perlawanan sahaja bersama KL City sebelum ditimpa kecederaan anterior cruciate ligament (ACL) dan terpaksa berehat panjang juga.

Ini menyebabkan Romel kembali dipertaruhkan oleh Bojan untuk mengetuai barisan serangan KL City sehinggalah ke saat ini.

Baca: Pemilihan Bojan Perkara Paling Penting Dilakukan CEO KL City Musim Ini

“Hari ini dia menjaringkan gol lagi, dia sangat berbahaya, kuat, mempunyai kemampuan teknikal yang baik dan mampu memegang bola,”

“Dia merupakan pemain yang bagus untuk (skuad kebangsaan) Malaysia, jikalau anda nak berikan pasport kepada seseorang, dia berusia 24 tahun, inilah pemainnya, bukannya pemain yang berusia 30-an.” tambah Bojan yang gembira pasukannya meraih kemenangan 2-0 ke atas skuad Red Giants itu.

Untuk makluman semua, Romel mula beraksi dalam kancah Liga Malaysia bermula tahun 2018 bersama Kelab Bola Sepak Perbadanan Kemajuan Negeri Selangor (PKNS FC). Tahun ini merupakan tahun keempatnya beraksi di sini.

Menurut peraturan Persekutuan Persatuan Bola Sepak Antarabangsa (FIFA), mana-mana pemain yang ingin dinaturalisasikan oleh sesebuah negara, pemain tersebut mestilah telah beraksi di negara terbabit selama lima tahun berturut-turut serta tidak pernah mewakili mana-mana skuad senior kebangsaan negara lain.


Video: Gol Solo Rabih Ataya Tidak Membantu Lubnan Atasi Turkmenistan

Jaringan hasil gerakan solo pemain tengah Kedah Darul Aman, Rabih Ataya hanya membantu pasukan negaranya, Lubnan mengikat dan mendahului buat seketika waktu sahaja sebelum tewas pada minit-minit akhir di tangan Turkmenistan.

Rabih yang masuk sebagai pemain gantian pada minit ke-54 berjaya memberikan Lubnan gol penyamaan 1-1 pada minit ke-73. Ianya berpunca daripada satu larian solo ke dalam kotak penalti sebelum bertindak melepaskan rembatan menerusi kaki kirinya.

FT: Turkmenistan 🇹🇲 3⃣  – 2⃣ 🇱🇧 Lebanon🎢 A rollercoaster of a second half sees Turkmenistan claim all three points thanks to Altymyrat Annadurdyyev's late winner!#AsianQualifiers pic.twitter.com/LRctNP7Ala

Selang dua minit kemudian, rakan sepasukannya, Soony Saad pula berhasil meletakkan Lubnan 2-1 di hadapan menerusi satu rembatan deras dari luar kotak penalti mengalahkan penjaga gol Turkmenistan, Rasul Charyyev.

Bagaimanapun, Turkmenistan nyata tidak mudah mengalah. Berbaki 15 minit permainan, mereka terus melancarkan serangan bertali arus ke arah gawang Lubnan.

Usaha mereka nyata tidak sia-sia apabila mendapat sepakan percuma pada minit ke-84. Annaguliyev Guychmyrat mengambil peluang menyudahkan lambungan bola daripada sepakan percuma tersebut pada minit ke-85 untuk menyamakan kedudukan 2-2.

Malang pula menimpa buat Lubnan pada minit ke-86 setelah kaptennya, Nour Mansour dilayangkan kad merah sekaligus memaksa mereka mengharungi penghujung permainan dengan 10 orang pemain.

Ketika Rabih dan rakan-rakannya beranggapan mereka dapat mempertahankan keputusan seri dan membawa pulang satu mata daripada perlawanan ini, satu gerakan lincah oleh Zafar Babajanow ke dalam kotak penalti membolehkannya merembat masuk gol ketiga buat Turkmenistan pada minit ke-90.

Jaringan tersebut telah membunuh semangat Lubnan dan kedudukan 3-2 kekal memihak kepada Turkmenistan sehingga ke penghujung perlawanan. Walaupun kalah, Lubnan masih kekal di tangga kedua Kumpulan H dalam saingan Kelayakan Piala Dunia 2022/Piala Asia 2023 dengan kutipan 10 mata.


Zlatan Ibrahimovic Kekal Bersama AC Milan Sehingga Usia 41 Tahun

Penyerang veteran kelahiran Sweden, Zlatan Ibrahimovic nampaknya meneruskan kariernya bersama AC Milan sekurang-kurangan sehingga usianya 41 tahun.

Ini selepas pasukan yang menjuarai saingan Serie A musim lalu itu mengumumkan pembaharuan kontrak Ibrahimovic sehingga 30 Jun 2023 menerusi satu kenyataan media, semalam.

Selain itu, Ibrahimovic bakal menyambut ulang tahun kelahirannya yang ke-41 pada 3 Oktober nanti turut dimaklumkan akan terus menyarung jersi bernombor 11 bersama AC Milan.

📽 Never satisfied, alwaIZ hungry for more ❤🖤 #ReadyToLeaveAMark #SempreMilan pic.twitter.com/fbTXvTP7EW

— AC Milan (@acmilan) July 18, 2022

Bagaimanapun, kelibat Ibrahimovic di atas padang bersama AC Milan musim akan datang tidak dipastikan lagi. Ini berikutan dia baru sahaja selesai menjalani pembedahan di lutut kirinya pada penghujung Mei lalu.

Ketika itu, kelab memaklumkan Ibrahimovic akan dijangka mengambil masa antara tujuh hingga lapan bulan untuk sembuh sepenuhnya selepas daripada pembedahan terbabit.

Untuk makluman semua, Ibrahimovic berhasil merekodkan 23 penampilan serta menjaringkan lapan gol dan mencipta 3 “assist” yang membantu AC Milan kembali menjuarai saingan Serie A yang pertama selepas 11 tahun yang lalu.

Selain itu, kejuaraan liga ini juga adalah yang ke-19 dimenangi oleh AC Milan dalam sejarahnya.


Kabaddi, Silamban Antara 5 Sukan Dimasukkan Dalam SUKMA 2024

Dua sukan tradisional iaitu kabaddi dan silamban bersama-sama sofbol, catur dan kriket mendapat lampu hijau daripada Jawatankuasa Tertinggi Sukan Malaysia (SUKMA) untuk dipertandingkan dalam temasya dwitahunan berkenaan di Sarawak pada tahun hadapan.

Perkembangan itu hadir selepas Mesyuarat Jawatankuasa Tertinggi SUKMA yang dipengerusikan oleh Menteri Belia dan Sukan, YB Hannah Yeoh bersetuju untuk memasukkan lima sukan berkenaan yang telah mempunyai Kejohanan Remaja Kebangsaan dalam SUKMA.

Pada masa yang sama, Sarawak selaku tuan rumah bersetuju untuk mempertandingkan sukan-sukan ini pada SUKMA 2024 dan 2026. Bagaimanapun, penganjuran sukan-sukan ini perlu mendapat penyertaan minimum daripada enam negeri untuk dipertandingkan.

Menteri Belia dan Sukan, YB Hannah Yeoh telah mempengerusikan Mesyuarat Jawatankuasa Tertinggi Sukan Malaysia (SUKMA) Bilangan 9 dan Mesyuarat Penyelarasan Exco Pembangunan Belia Dan Sukan Negeri Bilangan 2 Tahun 2023 di sini hari ini, 12 Jun 2023. pic.twitter.com/gzI6SLRqN3

— MSN MALAYSIA (@MSNMALAYSIA) June 12, 2023

Secara keseluruhannya, SUKMA kali ke-21 ini akan mempertandingkan sebanyak 37 jenis sukan dimana 28 daripadanya merupakan sukan yang wajib dipertandingkan.

Dalam kenyataan yang sama, mesyuarat turut memaklumkan SUKMA 2024 akan dilangsungkan selama seminggu bermula dari 17 hingga 24 Ogos.

Sebagai tambahahan, ianya akan dilangsungkan di lapan bahagian Sarawak iaitu Kuching, Samarahan, Sri Aman, Betong, Sibu, Mukah, Bintulu dan Miri bagi memastikan kemeriahannya dapat dirasai rakyat di seluruh negeri tersebut.

Namun begitu, acara basikal trek akan dilangsungkan di semenanjung tanah air.

Featured Image: Facebook Majlis Sukan Negara Malaysia


Soon Huat-Shevon Tumpas Buat Pertama Kali Kepada Mark-Isabel, Terlepas Kejuaraan Terbuka Swiss

Beregu campuran Jerman, Mark Lamsfuss dan Isabel Lohau melakar kejutan dengan mencipta kemenangan pertama menentang Goh Soon Huat dan Shevon Jemie Lai di pentas antarabangsa.

Kemenangan itu berjaya dilakar oleh beregu yang menduduki ranking ke-15 dunia itu dalam perlawanan akhir saingan Terbuka Swiss 2022, sebentar tadi.

Mereka meraih kemenangan tersebut menerusi tiga set pertarungan yang berkesudahan dengan skor 12-21, 21-18 dan 21-17 dalam tempoh masa melebihi satu jam permainan.

YONEX Swiss Open 2022XD – Final               🇩🇪Mark LAMSFUSS🏅12 21 21 🇩🇪Isabel LOHAU🏅21 18 17 🇲🇾Soon Huat GOH               🇲🇾Shevon Jemie LAI

🕗 in 65 minutes https://t.co/ZLJZssYWA7

— BWFScore (@BWFScore) March 27, 2022

Untuk makluman, kedua-dua beregu ini pernah berentap sebanyak empat kali di pelbagai kejohanan antarabangsa, sebelum ini. Namun keempat-empat pertarungan tersebut memihak kepada Soon Huat-Shevon secara bersih berturut-turut.

Sementara itu, kekalahan Soon Huat-Shevon kepada beregu Jerman ini juga menyebabkan mereka terlepas peluang untuk menamatkan kemarau kejuaraan yang menghampiri empat tahun di pentas antarabangsa.

Sebagai rekod, kejuaraan terakhir yang dirangkul oleh beregu No.13 dunia ini adalah adalah Terbuka Singapura 2018 – Jelajah Dunia Super 500 BWF – dengan menumpaskan beregu Indonesia, Tontowi Ahmad dan Liliyana Natsir pada perlawanan akhir.


Kelantan Rehatkan Coach Choi 40 Minit Sebelum Bertemu Terengganu

Kelantan FC membuat satu kejutan kira-kira 40 minit sebelum turun menentang kelab seteru pantai timur, Terengganu FC dengan mengumumkan merehatkan ketua jurulatihnya, Choi Moon Sik berkuat-kuasa serta merta.

Pengumuman penuh kejutan itu hadir menerusi makluman yang dihebahkan di pelbagai platform media sosial kelab berjulukan The Red Warriors (TRW) sebentar tadi.

Kelab yang dimiliki oleh ahli perniagan dan pelaburan, Norizam Tukiman ini tidak memberikan perincian mengenai tindakan mereka merehatkan jurulatih berusia 52 tahun dari Republik Korea itu selepas mengharungi enam perlawanan Liga Super musim ini.

A post shared by TRW KELANTAN FC (@trwkelantanfc)

Jika dilihat kepada prestasi semasa, Kelantan bimbingan Coach Choi hanya berhasil melakar satu kemenangan serta satu seri daripada enam perlawanan terbabit dan kini menghuni tangga ke-11 liga dengan pungutan empat mata.

Untuk makluman semua, Coach Choi yang pernah beraksi di beberapa edisi Piala Dunia sewaktu bergelar pemain suatu masa dahulu diumumkan menjadi ketua jurulatih Kelantan sekitar pertengahan Januari lalu.

Sementara itu, bagi mengisi kekosongan yang ditinggalkan oleh Coach Choi, Kelantan turut memaklumkan bekas ketua jurulatihnya pada musim lalu, Rezal Zambry Yahya diangkat menjadi “Caretaker Head Coach” bermula perlawanan ketujuh Liga Super, pada malam ini.

Difahamkan, Rezal akan mengemudi Kelantan sehingga pihak pengurusan melantik ketua jurulatih yang baharu.

Featured Image: TRW Kelantan FC


Kejohanan Thanh Nien: Malaysia Muncul Naib Juara, Tumpas Penentuan Penalti Kepada Vietnam

Skuad kebangsaan bawah 19 tahun (B-19) menutup kejohanan jemputan, Kejohanan Bola Sepak Thanh Nien 2022 anjuran Konfederasi Bola Sepak Vietnam (VFF) selaku naib juara.

Perlawanan akhir yang berlangsung di Stadium Binh Duong menyaksikan skuad bimbingan Hassan Sazali Mohd Waras berhasil mengikat Vietnam 1-1 selepas beraksi selama 90 minit permainan.

Pasukan tuan rumah terlebih dahulu membuka jaringan menerusi Nguyen Van Tu seawal minit ke-11 permainan. Bagaimanapun, skuad negara berjaya menyamakan kedudukan menerusi Azhad Harraz Arman pada minit ke-84 untuk membawanya ke penentuan sepakan penalti.

International U-19 Football Thanh Nien Tournament 2022 | 5-11 Ogos 2022

Juara: Vietnam 🇻🇳Naib Juara: MALAYSIA 🇲🇾Tempat Ketiga: Thailand 🇹🇭Tempat Keempat: Myanmar 🇲🇲#FAM #HarimauMalaya pic.twitter.com/90OY1GOU2P

— FA Malaysia (@FAM_Malaysia) August 11, 2022

Vietnam memastikan gelaran juara itu menjadi milik mereka apabila berjaya memenangi penentuan sepakan penalti tersebut dengan keputusan 4-3 ke atas Malaysia.

Untuk makluman, Malaysia yang menampilkan 70% muka baharu berbanding skuad yang menjuarai saingan Kejuaraan B-19 AFF berhasil menempah tiket ke perlawanan akhir selepas menamatkan saingan peringkat kumpulan di tempat kedua.

Tempat kedua itu diraih dengan mengumpul 4 mata hasil kemenangan ke atas Myanmar dan seri menentang Thailand. Satu lagi perlawanan menentang Vietnam berkesudahan dengan kekalahan.

Untuk pengetahuan semua, kejohanan ini disertai Malaysia sebagai persiapan untuk menghadapi cabaran Kelayakan Piala Asia B-20 yang akan berlangsung pada September nanti.


Cabaran Antarabangsa Itali: Jin Wei Melangkah Ke Suku Akhir

Perseorangan wanita bebas (independent) negara, Goh Jin Wei berhasil melangkah ke peringkat suku akhir dalam saingan Cabaran Antarabangsa (International Challenge) Itali 2022.

Pemain berusia 22 tahun ini melangkah ke peringkat tersebut setelah berhasil menumpaskan pemain India, Rituparna Das menerusi tiga set permainan yang berkesudahan dengan skor 22-24, 21-12 dan 24-22 di Pusingan 16.

Sebelum itu, Jin Wei yang turut diletakkan selaku pilihan kelapan untuk menjuarai saingan ini turut mengalahkan pemain Amerika Syarikat, Jennie Gai juga menerusi tiga set permainan yang berkesudahan dengan keputusan 15-21, 21-13 dan 21-9 di Pusingan 32.

Di peringkat suku akhir, Jin Wei bakal berhadapan dengan pemain Kanada yang berada di ranking ke-87 dunia, Rachel Chan. Pertarungan ini akan menjadi pertemuan sulung melibatkan kedua-dua pemain memandangkan mereka belum pernah berentap di dalam mana-mana kejohanan antarabangsa sebelum ini.

Sebagai tambahan, Jin Wei juga merupakan wakil tunggal negara dalam kategori perseorangan wanita di dalam saingan berstatus “International Challenge” ini.

Featured Image: Badminton Association of Thailand


Cristiano Ronaldo Semakin Hampir Sertai Kelab Arab Saudi

Penyerang Portugal merangkap pemenang Ballon d’Or sebanyak lima kali semakin hampir untuk menyertai sebuah kelab yang berpangkalan di Arab Saudi iaitu Al-Nassr FC.

Difahamkan, pemain berusia 37 tahun ini mendapat tawaran bernilai 200 juta euro setiap musim yang merangkumi gaji serta perjanjian pengiklanan dengan tempoh kontrak selama dua tahun dan setengah.

Perkembangan itu hadir menerusi sebuah laporan sebuah portal berpangkalan di Sepanyol, Marca yang turut dipetik oleh pelbagai agensi berita antarabangsa.

🚨 Cristiano Ronaldo is on the verge of agreeing a 2-and-a-half year deal with Al-Nassr. 🇸🇦✍

He will earn €200M-a-season, including salary and advertising agreements. 🤑

— Transfer News Live (@DeadlineDayLive) November 30, 2022

Untuk makluman semua, Al-Nassr yang dibimbing oleh Rudi Garcia sedang menghuni tangga kedua Liga Pro Saudi selepas mengharungi lapan perlawanan bagi musim 2022-23.

Skuad pada musim ini turut disertai oleh beberapa pemain asing yang ternama seperti David Ospina (Sepanyol), Vincent Aboubakar (Senegal), Talisca, Luiz Gustavo (Brazil) dan lain-lain lagi.

Pada saat ini, Ronaldo bebas untuk menyertai mana-mana pasukan dimahukannya memandangkan telah berstatus pemain ejen bebas. Ianya selepas Ronaldo dan Manchester United mencapai persetujuan bersama untuk menamatkan kontrak, pada minggu lalu.

Featured Image: FIFA World Cup


Orleans Masters: Tang Jie-Ee Wei Melangkah Ke Separuh Akhir

Gandingan Chen Tang Jie dan Toh Ee Wei muncul wakil tunggal negara yang berjaya melangkah ke peringkat separuh akhir saingan Orleans Masters 2023.

Tang Jie-Ee Wei yang kini merupakan beregu campuran No.3 tanah air berhasil melangkah ke peringkat tersebut setelah menumpaskan wakil China, Jiang Zhen Bang dan Wei Ya Xin, semalam.

Dalam pertarungan itu, Tang Jie-Ee Wei mencetak kemenangan secara “straight set” dengan skor 21-18 dan 21-11 dalam tempoh 32 minit permainan.

Orléans Masters Badminton 2023 presented by VICTORXD – QF          🇲🇾CHEN Tang Jie🏅21 21 🇲🇾TOH Ee Wei🏅          🇨🇳JIANG Zhen Bang14 15 🇨🇳WEI Ya Xin

— BWFScore (@BWFScore) April 7, 2023

Kemenangan itu membawa mereka bertemu beregu campuran No.2 Indonesia, Rehan Naufal dan Lisa Ayu merangkap pilihan keempat kejohanan di peringkat separuh akhir.

Untuk makluman, pasangan Indonesia yang menghuni ranking ke-14 dunia sudah pernah dijinakkan oleh Tang Jie-Ee Wei dalam saingan Terbuka Malaysia pada Januari lalu.

Dalam pertemuan yang berlangsung di Axiata Arena itu, Tang Jie-Ee Wei melakar kemenangan secara “straight” dengan skor 21-19 dan 21-16.pada Pusingan 16.

Featured Image: Badminton Association of Malaysia


Korea Masters: Cheam June Wei Tumpas Di Tangan Sang Juara 2017

Perjalanan perseorangan bebas (independent) negara, Cheam June Wei dalam saingan Korea Masters 2022 hanya di setakat peringkat Pusingan 32.

Ini disebabkan June Wei ditumpaskan oleh juara Korea Masters 2017, Jeon Hyeok-jin secara ‘straight set’ di Pusingan 32, sebentar tadi.

2022 Gwangju YONEX Korea MastersMS – Round of 3221 21 🇰🇷Hyeok Jin JEON🏅11 11 🇲🇾June Wei CHEAM

🕗 in 34 minutes https://t.co/uGT0xAAUsv

— BWFScore (@BWFScore) April 13, 2022

Dalam perlawanan tersebut, June Wei dikalahkan dengan skor 11-21 dan 11-21 dalam tempoh masa sekitar setengah jam permainan.

Untuk makluman semua, walaupun pernah merangkul kejuaraan di kejohanan ini, Jeon yang merupakan kelahiran Korea kini berada di ranking ke-995 dunia.

Melihatkan kepada rekod pertemuan, June Wei dan Jeon sudah pernah berentap sebanyak satu kali sebelum ini di pentas Cabaran Antarabangsa Osaka 2015 dan perlawanan itu turut berpihak kepada Jeon.

Sementara itu, Jeon yang mara ke Pusingan 16 akan menantikan cabaran daripada samada pemain senegaranya, Kim Donghun atau pemain China, Zhao Jun Peng yang merupakan pilihan ketujuh kejohanan.


Kelab Gergasi Perancis, PSG Lantik Christophe Galtier Sebagai Jurulatih Baharu Ganti Pochettino

Juara Ligue 1, Paris Saint-Germain (PSG) akan dilatih dan dibimbing oleh jurulatih baharu dalam mengharungi saingan musim 2022/23 kelak.

Skuad berjulukan The Parisians itu mengumumkan melantik jurulatih kelahiran Perancis, Christophe Galtier sebagai jurulatihnya yang baharu menggantikan pengendali Argentina, Mauricio Pochettino.

Dimaklumkan, bekas jurulatih OGC Nice yang berusia 55 tahun ini menandatangani kontrak selama dua tahun dimana Galtier akan membimbing PSG sehingga 30 Jun 2024.

Paris Saint-Germain is delighted to announce that Christophe Galtier has been appointed as first team head coach.

— Paris Saint-Germain (@PSG_English) July 5, 2022

Untuk makluman semua, Galtier merupakan individu yang mencipta keajaiban membawa LOSC Lille memenangi saingan Ligue 1 mengatasi PSG sendiri pada musim 2020-21. Kejuaraan liga ini hadir buat kali pertama sejak sedekad yang lalu.

Sementara itu, Pochettino pula disahkan ditamatkan tugasnya menerusi satu kenyataan rasmi oleh PSG, semalam walaupun masih berbaki kontrak selama setahun lagi.

Sepanjang membimbing PSG sekitar 18 bulan, Pochettino telah membantu The Parisians memenangi Ligue 1, Coupe de France dan Trophee des Champions.

Bagaimanapun, prestasinya dalam saingan Liga Juara-Juara UEFA tidak begitu memberangsangkan dimana mereka tersingkir di Pusingan 16 setelah tumpas kepada Real Madrid.


Cabaran Belgium: Beregu Wanita, Mei Xing-Anna Cheong Melangkah ke Suku Akhir

Pasangan beregu wanita negara, Teoh Mei Xing dan Anna Cheong yang menjuarai kejohanan Terbuka Czech baru-baru ini meneruskan rentak yang konsisten dalam kejohanan Cabaran Antarabangsa Belgium 2021.

Awal pagi tadi, Mei Xing-Anna Cheong berhasil menumpaskan beregu negara matahari terbit, Chisato Hoshi dan Aoi Matsuda yang berada di ranking ke-74 dunia untuk mara ke peringkat suku akhir.

Ranking BWF: Juara Terbuka Czech Mei Xing-Anna Cheong Raih Peningkatan 779 Anak Tangga

Pasangan yang mula bergandingan pada pertengahan bulan ini menumpaskan pasangan tersebut dengan pungutan mata 21-19, 14-21 dan 21-18.

Sementara itu, menanti mereka di peringkat suku akhir adalah beregu Scotland, Julie Macpherson dan Clara Torrance yang berada di ranking ke-46 dunia.

Dijangka perlawanan melibatkan kedua-dua pasangan ini akan berlangsung pada pertengahan malam ini berdasarkan aturan perlawanan yang telah dikeluarkan.

Untuk makluman semua, Mei Xing-Anna Cheong perlu berhati-hati menentang pasangan Scotland ini memandangkan mereka diletakkan sebagai pilihan kedua bagi kategori wanita beregu dalam kejohanan ini.


Pemain Muda Kedah Dipanggil Cheng Hoe Ganti Akhyar Rashid Yang Mengalami Kecederaan

Pemain muda Kedah Darul Aman, Fayadh Zulkifli Amin menjadi nama baharu yang dipanggil oleh ketua jurulatih, Tan Cheng Hoe menyertai skuad kebangsaan.

Pemain sayap versatil yang berusia 23 tahun itu disenaraikan oleh Cheng Hoe bagi menggantikan tempat pemain Johor Darul Ta’zim (JDT), Akhyar Rashid yang tidak dapat menyertai skuad kebangsaan kerana mengalami kecederaan.

Artikel Berkaitan: Cheng Hoe Panggil Bek Tengah Terengganu Ganti Dion Cools Sertai Skuad Kebangsaan

Artikel Berkaitan: Tan Cheng Hoe Nafi 8 Pemain JDT Tidak Mendapat Pelepasan Kelab

Perkembangan tersebut disampaikan oleh Persatuan Bola Sepak Malaysia (FAM) menerusi pelbagai platform media sosialnya, malam tadi.

Dimaklumkan, Fayadh akan melaporkan diri ke skuad kebangsaan di ibu negara, Kuala Lumpur, pada petang ini.

Fayadh akan menyertai 23 pemain yang lain untuk terbang ke Amman, Jordan pada 2 Oktober bagi menghadapi dua Perlawanan Antarabangsa Tier 1 menentang Jordan dan Uzbekistan.

Featured Image: Kedah Darul Aman


Olimpik 2020: Aaron Chia-Woi Yik Cipta Kejutan Kalahkan Regu No.1 Dunia ‘The Minions’

Pasangan beregu lelaki negara, Aaron Chia dan Soh Wooi Yik mencipta kejutan dengan mengalahkan pasangan beregu No.1 dunia, Marcus Gideon dan Kevin Sukamuljo pada saingan suku akhir dalam temasya Sukan Olimpik Tokyo 2020.

Pasangan yang terkenal dengan julukan The Minions itu ditumpaskan oleh Aaron dan Wooi Yik menerusi ‘straight set’ dalam perlawanan yang bertempat di Musashino Forest Sport Plaza, hari ini.

RESULTS: #Tokyo2020QF#MAS Aaron Chia-Soh Wooi Yik def. #INA Gideon Marcus Fernaldi-Kevin Sanjaya Sukamuljo 21-14 21-17* Aaron-Wooi Yik bulldoze their way into the last 4⃣ of the Olympics! Ayuh, bros 💪#DemiMalaysia#KontinjenMalaysia#BadmintonMalaysia#BadmintonLovers pic.twitter.com/7uhYdPE7Xc

Aaron-Wooi Yik menampilkan permainan yang sangat meyakinkan dengan memenangi set pertama 21-14.

Pada set kedua, The Minions bangkit memberikan cabaran namun Aaron-Wooi Yik menampilkan persembahan yang konsisten sekaligu membolehkan mereka menamatkannya dengan kutipan mata 21-17.

Selain mencipta rekod berjaya menumpaskan  Marcus-Kevin buat pertama kali, kemenangan Aaron Chia dan Wooi Yik yang kini menghuni ranking No.9 dunia membolehkan mereka mara ke pentas separuh akhir dalam temasya Olimpik buat pertama kali dalam karier mereka.

Untuk makluman semua, menanti mereka di separuh akhir samada regu China, Li Jun Hui-Liu Yu Chen (No.6 dunia) atau regu Denmark, Kim Astrup-Anders Rasmussen (No.12 dunia).


Cabaran Wales: Beregu Lelaki, Wei Chong-Kai Wun Muncul Naib Johan

Kedudukan naib johan menjadi milik pasangan beregu lelaki negara, Man Wei Chong dan Tee Kai Wun dalam kejohanan Cabaran Antarabangsa Wales 2021.

Gandingan beregu muda yang berusia 22 dan 21 tahun masing-masing ini terpaksa berpuas hati dengan kedudukan tersebut apabila tumpas kepada beregu lelaki Korea yang berpengalaman, Kim Gi-jung dan Kim Sa-rang di perlawanan akhir, awal pagi semalam.

Perlawanan akhir tersebut berkesudahan dengan Wei Chong-Kai Wun tumpas dengan pungutan mata 21-18, 18-21 dan 21-15 kepada beregu yang berumur 31 dan 32 tahun masing-masing ini.

Bagaimanapun, kekalahan ini telah menambahkan koleksi pingat perak buat Wei Chong dan Kai Wun pada tahun ini. Sebelum ini, beregu ini telah merangkul pingat perak di kejohanan Terbuka Czech 2021.

Untuk rekod, tahun ini menyaksikan pasangan yang menghuni tangga ke-69 dunia ini telah menjuarai Terbuka Poland, Cabaran Antarabangsa Iberdola Sepanyol dan Terbuka Ireland.

Featured Image: Instagram Tee Kai Wun


BOD Terengganu FC Kekalkan Nafuzi Zain Sebagai Ketua Jurulatih

Ahli Lembaga Pengarah (BOD) Terengganu FC membuat keputusan untuk mengekalkan Nafuzi Zain selaku ketua jurulatih pasukan tersebut bagi mengharungi saingan Liga Malaysia musim hadapan.

Perkembangan itu disahkan menerusi satu makluman yang disiarkan di laman sesawang rasmi kelab, pada hari ini.

“Keputusan ini dibuat setelah mengambil kira banyak aspek termasuk pelan persediaan musim 2022 telah dipersiapkan termasuk senarai pemain yang akan bersama dan akan dilepaskan kelab ini bagi saingan musim hadapan.” tulis kenyataan rasmi kelab.

“Walaubagaimanapun, keputusan ini bergantung kepada bakal pengendali Terengganu FC itu samada beliau menerima atau menolak tawaran yang diberikan.

“Pihak pentadbiran ini berbesar hati dengan komitmen yang ditunjukkan oleh pengendali Terengganu FC itu disamping mengharapkan prestasi pasukan Terengganu FC akan terus meningkat bertepatan dengan aras pencapaian yang telah ditetapkan bagi musim 2022 dan persiapan rapi pasukan-pasukan Liga Super yang lain.” tambah kenyataan itu lagi.

Sebelum ini, status jurulatih yang membimbing skuad Hitam Putih ini ke pentas separuh akhir Piala Malaysia 2021 menjadi tanda tanya apabila kontraknya yang tamat pada 30 November lalu tidak dilanjutkan oleh pihak pengurusan.

Selain meletakkan Terengganu FC sebagai empat pasukan terbaik di pentas Piala Malaysia, Nafuzi turut menjadikan pasukan ini sebagai ‘Top 4’ dalam saingan Liga Super 2021.

Sebagai rekod, Nafuzi mula dilantik sebagai ketua jurulatih interim Terengganu FC pada pertengahan tahun 2019 sebelum dilantik sebagai ketua jurulatih secara rasminya pada penghujung tahun yang sama.


2 Jaringan Daripada 9 Penampilan, Koubemba Belum Puas Hati Dengan Prestasinya

Penyerang Kuala Lumpur City FC, Kevin Koubemba belum berpuas hati dengan apa yang telah ditampilkan setakat ini selain positif masih ada ruang dan waktu untuknya perbaiki prestasi dengan lebih baik.

Ini kerana daripada sembilan perlawanan yang dia beraksi dalam semua pertandingan domestik, pemain import dari Congo ini hanya mencatat dua jaringan dan sudah tentu ia masih belum cukup buat dirinya.

Namun, misinya bersama pasukan bukanlah semata-mata untuk mengejar jumlah gol sebaliknya ingin menjadi sebahagian daripada pemain yang mampu membantu skuad ini meraih pencapaian cemerlang baik di pentas Liga Super dan Piala Malaysia.

“Saya tidak boleh berpuas hati sebab banyak sebenarnya peluang yang saya terlepas untuk menjaringkan gol.

“Mungkin terlalu yakin, dan benda seperti itu akan berlaku, dan biasalah kadang-kadang apa kita buat itu menjadi, dan kadang-kadang tidak.

87' GOL | KL City merapatkan jurang gol menerusi tandukan Kevin Koubemba yang gagal ditangkap oleh Shahril Sa'ari!@kda_fc 3-2 @KLCityFootball #LigaSuper2022 pic.twitter.com/Rb8Y4Zraa7

— #LigaMalaysia2022 (@MFL_MY) March 9, 2022

“Untuk saya, tiada sasaran berapakah jumlah gol yang saya nak sebab saya hanya ingin masuk ke padang, bermain dengan cemerlang, dan kalau saya berjaya jaringkan gol, ia bonus,” katanya.

Ini adalah musim pertama Koubemba bersama skuad kendalian Bojan Hodak dan dia lebih banyak diletakkan di bahagian sayap dalam perlawanan setakat ini.

Dan dia sedar, pemain import lain seperti Romel Morales juga turut menggalas tugas penting di bahagian depan pasukan dalam mencari peluang menghasilkan gol buat skuad.

“Jangan lupa kita juga ada pemain seperti Romel sebagai penyerang, dan saya rasa kami pun sudah makin memahami antara satu sama lain.

“Dan jika saya dapat peluang untuk membantu daripada segi hantaran, tiada masalah asalkan ia dapat memudahkan semua pemain di atas padang bagi bantu pasukan,” tambahnya.

Kuala Lumpur akan menentang Terengganu FC pada Sabtu ini untuk perlawanan ke-10 Liga Super di Stadium Sultan Mizan Zainal Abidin.

Featured Image: Kuala Lumpur City FC


Penerjun Negara Nur Dhabitah Tidak Mahu Ketinggalan Dalam Pelajaran

Penerjun negara, Nur Dhabitah Sabri yang melanjutkan pelajaran dalam jurusan Sarjana Muda Komunikasi Media di Universiti Kebangsaan Malaysia (UKM) menyatakan dirinya tidak mahu ketinggalan dalam pelajaran.

Oleh sebab demikian, penerjun berusia 22 tahun yang beraksi di temasya Sukan Olimpik sebanyak dua kali membuat keputusan untuk melanjutkan pelajaran di universiti yang terletak di Bangi, Selangor tersebut.

Bagaimanapun, bagi menyeimbangkan aspek pelajaran dan karier sebagai penerjun negara, Dhabitah memaklumkan dirinya sedia berbincang bersama jurulatih dan pensyarah agar tumpuan bagi kedua-dua aspek tidak terjejas.

Artikel Berkaitan: Penerjun ‘Manis Senyuman’ Dhabitah Sabri Bergelar Mahasiswa UKM

“Saya akan berbincang dengan jurulatih saya khususnya mengenai jadual kelas di UKM. Saya juga tidak mahu ketinggalan dalam pendidikan. Pada akhirnya, pendidikan adalah amat penting bagi saya,” katanya seperti dipetik daripada portal Bernama.

Untuk makluman semua, tahun hadapan bakal menjadi tahun yang cukup sibuk buat atlet kelahiran Kuala Lumpur ini. Hal ini kerana terdapat sekurang-kurangnya dua temasya besar yang akan disertai oleh Dhabitah.

Dua temasya tersebut adalah Sukan Komanwel Birmingham 2022 dan Sukan Asia Hangzhou 2022. Ini belum dicampur dengan kejohanan yang lain-lain lagi.

Sebagai tambahan, ketika beraksi di temasya Sukan Olimpik Tokyo 2020 baru-baru ini, Dhabitah berjaya menampilkan persembahan terbaik dalam kariernya dengan menamatkan acara terjun papan anjal 3 meter (m) di tangga keempat.

Featured Image: Instagram Nur Dhabitah Sabri


Coach Poad Kassim Tinggalkan SSTMI Hijrah Ke SMK Gunung Rapat

Jurulatih pecut, Mohd Poad Md Kassim mengambil keputusan untuk meninggalkan Sekolah Sukan Tunku Mahkota Ismail (SSTMI), Johor dan akan berhijrah ke Sekolah Menengah Kebangsaan (SMK) Gunung Rapat, Perak dalam masa terdekat, demikian laporan oleh Berita Harian.

Difahamkan penghijrahan itu turut melibatkan dua anak didiknya yang merupakan pemenang pingat emas Sukan SEA edisi 2017 dan 2019 masing-masing iaitu Khairul Hafiz Jantan dan Mohd Haiqal Hanafi untuk meneruskan latihan di sana.

“Inya-Allah akan membawa lebih kebaikan dan kejayaan untuk atlet dan jurulatih pada masa akan datang,”

“Sebelum ini, ketika saya berhijrah kali pertama dari Melaka ke SSTMI, Alhamdulillah berjaya melahirkan (bakat) Khairul Hafiz dan Haiqal untuk menang dalam Sukan SEA.” katanya seperti dipetik daripada akhbar tersebut.

Selain daripada menggilap bakat dua pelari pecut ini, Poad turut menggilap bakat baharu iaitu Muhammad Arsyad Md Saat yang memenangi acara pecut 100 meter (m) dalam kejohanan Grand Prix (GP) Malaysia, April lalu.

Pelari berusia 19 tahun dan memiliki ketinggian 1.84m itu memenangi acara tersebut dengan catatan masa 10.64 saat (s) di Stadium Mini Majlis Sukan Negara, Bukit Jalil.

➡ Aim untuk beraksi temasya Sukan Olimpik #Paris2024 ➡ Mahu memecahkan rekod peribadi 100m (10.57s) & 200m (21.15s)2019 dia berjaya menjadi remaja terpantas di dunia acara 200m. Kalau tahun ini dia boleh lagi laju, memang @Paris2024 Azeem Fahmi datang! ⚡ #KamiTeamMalaysia pic.twitter.com/dDKr1G3B72

Sementara itu, penghijrahan Poad ke Ipoh turut dikaitkan dengan kemungkinan beliau akan melatih pelari muda, Muhammad Azeem Mohd Fahmi yang ‘meletup’ namanya apabila mencatatkan rekod 10.57s dalam acara 100m pada tahun 2019.

Pelari berusia 17 tahun ini merupakan pelajar di SMK Gunung Rapat tersebut.

Featured Image: Unit Sukan Sektor Pembangunan  Murid JPN Johor


Emerson Muncul Pemain Pertama Julang Trofi UCL, UEL, UECL & Super Cup

Bek kiri skuad kebangsaan Itali kelahiran Brazil, Emerson Palmieri mencipta nama sebagai pemain bola sepak pertama yang menjulang keempat-empat kejohanan antarabangsa anjuran Kesatuan Persatuan Bola Sepak Eropah (UEFA) iaitu Liga Juara-Juara (UCL), Liga Europa (UEL), Liga Konferens Europa (UECL) dan Super Cup.

Gelaran itu lengkap setelah kelab yang diwakilinya pada ketika ini, West Ham United berhasil melakar kemenangan 2-1 ke atas Fiorentina dalam perlawanan akhir Liga Konferens Europa yang berlangsung di Fortuna Arena, Republik Czech pada awal pagi tadi waktu Malaysia.

Dalam perlawanan tersebut, skuad berjulukan The Hammers menang hasil jaringan Said Benrahma (P) dan Jarrod Bowen pada minit ke-62 dan ke-90 masing-masing. Sementara itu, jaringan tunggal Fiorentina pula hadir pada minit ke-67 menerusi Giacomo Bonaventura.

🏆 Europa League🏆 Champions League🏆 Super Cup🏆 EURO 2020🏆 Europa Conference League#UECLfinal pic.twitter.com/i3XxBLc5PC

— UEFA Europa Conference League (@europacnfleague) June 7, 2023

Untuk pengetahuan semua, Emerson yang beraksi selama 90 minit dalam perlawanan tersebut pernah menjulang tiga lagi trofi kejohanan anjuran UEFA ketika bersama Chelsea dari tahun 2018 hingga 2022.

Trofi UEL dirangkulnya pada musim 2018-19 manakala trofi UCL dan Super Cup pula dijulangnya pada musim 2020-21 dan tahun 2021 masing-masing.

Sebagai tambahan, selain merangkul keempat-empat trofi kejohanan UEFA bagi peringkat kelab, Emerson turut menjuarai dan menjulang trofi saingan EURO 2020 bersama skuad kebangsaan Itali.

Featured Image: West Ham United


Malaysia Masters: Pemain No.2 Jepun Ambil Masa 83 Minit Singkir Tze Yong Di Pusingan 32

Perseorangan lelaki No.2 Jepun, Kenta Nishimoto tidak diberikan laluan mudah oleh Ng Tze Yong untuk melangkah ke Pusingan 16 dalam saingan Malaysia Masters 2023.

Pemain berusia 28 tahun yang menghuni ranking ke-13 dunia itu terpaksa berentap selama 1 jam dan 23 minit sebelum dapat menumpaskan Tze Yong yang beraksi di hadapan penyokong sendiri pada peringkat Pusingan 32, sebentar tadi.

Dalam pertarungan tersebut, Tze Yong yang berada di ranking ke-21 dunia terlebih dahulu mencatatkan kemenangan pada set pertama dengan skor 21-17.

Namun begitu, Kenta berhasil bangkit untuk memenangi set kedua dengan skor 21-16 sekaligus mengheret pertarungan itu ke set ketiga.

Pada set ketiga, Kenta yang menjuarai Madrid Spain Masters 2023 baru-baru ini berhasil mencatatkan kemenangan dengan skor 21-13 sekaligus memuktamadkan langkah ke pusingan berikutnya.

Pada Pusingan 16 kelak, Kenta akan melayani cabaran daripada perseorangan lelaki No.2 Indonesia merangkap pilihan ketiga kejohanan, Jonatan Christie untuk merebut tempat ke peringkat suku akhir kejohanan bertaraf Jelajah Dunia Super 500 BWF ini.

PERODUA Malaysia Masters 2023 presented by DAIHATSUMS – R3217 21 21 🇯🇵Kenta NISHIMOTO🏅21 16 13 🇲🇾NG Tze Yong

— BWFScore (@BWFScore) May 24, 2023


Terbuka Malaysia: Zii Jia & Tze Yong Mungkin Bertembung Seawal Pusingan 16

Dua perseorangan lelaki terbaik negara, Lee Zii Jia dan Ng Tze Yong berkemungkinan besar bertembung seawal Pusingan 16 di kejohanan Terbuka Malaysia 2023 – Jelajah Dunia Super 1000 BWF – yang berlangsung sekitar pertengahan bulan hadapan.

Pertembungan itu berkemungkinan besar berlaku selepas hasil undian pada hari semalam menyaksikan Zii Jia yang diletakkan sebagai pilihan kedua untuk menjuarai kejohanan ini diundi menentang wakil Jepun, Kodai Naraoka pada Pusingan 32.

Manakala Tze Yong yang kini menghuni ranking ke-28 dunia pula diundi menentang wakil Ireland, Nhat Nguyen pada pusingan yang sama.

Sekiranya kedua-dua wakil negara ini merekodkan kemenangan ke atas lawan masing-masing pada pertarungan Pusingan 32 ini, mereka akan bertembung sesama sendiri pada Pusingan 16.

Berdasarkan rekod pertemuan, kedua-dua pemain negara ini belum pernah berentap menentang sesama sendiri dalam mana-mana kejohanan antarabangsa di bawah kawal-selia Persekutuan Badminton Dunia (BWF).

Sebagai tambahan, Zii Jia dan Tze Yong merupakan dua wakil tunggal negara dalam kategori perseorangan lelaki yang layak beraksi dan mengambil bahagian dalam kejohanan Terbuka Malaysia kali ini.

Featured Image: Badminton Asia & Badminton Association of Thailand


Terbuka AS: Sze Fei-Izzuddin Lakar Kemaraan Ke Suku Akhir

Gandingan beregu lelaki negara, Goh Sze Fei dan Nur Izzuddin berhasil meneruskan rentetan kemenangannya sekaligus mengesahkan kemaraan ke peringkat suku akhir Terbuka Amerika Syarikat 2023.

Pasangan negara yang turut diletakkan sebagai pilihan ketiga dalam kejohanan Jelajah Dunia BWF bertaraf Super 300 ini mengesahkan kemaraan tersebut selepas menumpaskan gandingan tuan rumah yang menghuni ranking ke-53 dunia, Chen Zhi Yi dan Presley Smith di Pusingan 16, pagi tadi waktu Malaysia.

Dalam pertarungan tersebut, Sze Fei-Izzuddin terlebih dahulu tumpas pada set pertama dengan skor 20-22 sebelum bangkit mencipta kemenangan pada set kedua dan ketiga dengan pungutan mata 21-13 dan 21-19 masing-masing.

YONEX US Open 2023MD – R16             🇲🇾GOH Sze Fei🏅20 21 21 🇲🇾Nur IZZUDDIN🏅             🇺🇸ZHI YI CHEN22 13 19 🇺🇸Presley SMITH

— BWFScore (@BWFScore) July 14, 2023

Pertarungan yang berlangsung di Gelanggang 2 bertempat di Mid-America Center, Council Bluffs, Iowa itu memakan masa hampir 50 minit permainan sebelum menemui pemenangnya.

Dengan kemenangan terbabit, Sze Fei-Izzuddin akan turun menentang gandingan Chinese Taipei yang berada di tangga ke-41 dunia, Chiu Hsiang Chieh dan Yang Ming-Tse di peringkat suku akhir.

Sementara itu, gandingan Chinese Taipei terbabit mengesahkan kemaraan selepas menundukkan beregu England, Rory Easton dan Zach Russ secara “straight set” dengan skor 21-16 dan 21-15.

Featured Image: Badminton Association of Malaysia


All England 2022: Gandingan Campuran Baharu Yew Sin-Liu Ying Rekod Kemenangan Pertama

Beregu campuran baharu, Ong Yew Sin dan Goh Liu Ying berhasil merekodkan kemenangan pertama mereka sejak digandingkan bersama pada awal tahun ini.

Lebih bermakna, kemenangan tersebut direkodkan dalam Pusingan 32 di kejohanan badminton tertua di dunia, Kejohanan Badminton Terbuka Seluruh England (All England) 2022, awal pagi tadi.

YONEX All England Open Badminton Championships 2022XD – Round of 32               🇲🇾Yew Sin ONG🏅17 21 21 🇲🇾Liu Ying GOH🏅21 17 11 🇬🇧Callum HEMMING               🇬🇧Jessica PUGH🕗 in 50 minutes https://t.co/gjDM3lHofi

Yew Sin-Liu Ying meraih kemenangan tersebut dengan mengalahkan beregu campuran tuan rumah, Callum Hemming dan Jessica dengan keputusan 17-21, 21-17 dan 21-11 dalam tempoh permainan yang menghampiri satu jam.

Untuk makluman semua, beregu tuan rumah itu menghuni ranking ke-49 dunia. Sementara itu, dengan kemenangan ini, Yew Sin-Liu Ying berhasil meneruskan kemaraan ke Pusingan 16.

Lawan mereka di pusingan tersebut belum dimuktamadkan. Bagaimanapun, ianya samada beregu China merangkap beregu No.2 dunia, Zheng Si Wei-Huang Ya Qiong atau beregu Perancis, William Villeger-Anne Tran yang menghuni ranking ke-107 dunia.

Sebagai rekod, Yew Sin-Liu Ying membuat penampilan pertama di kejohanan antarabangsa pada saingan Terbuka Jerman, minggu lalu. Akan tetapi, penampilan pertama itu menyaksikan mereka tumpas di Pusingan 32 di tangan beregu Scotland.

Featured Image: Instagram Goh Liu Ying


Sri Pahang FC – Inspirasi Daripada Dongeng Naga Tasik Chini?

Skuad Tok Gajah dilaporkan bakal bergelar Sri Pahang FC selepas melengkapkan proses penswastaan seperti yang dikehendaki oleh Persatuan Bolasepak Malaysia (FAM).

Perkara itu dilaporkan oleh media tempatan, Utusan Malaysia selepas menemu ramah pengurus pasukan, Datuk Mohammed Suffian Awang, semalam.

Hasil tinjauan di media sosial mendapati penggunaan nama ‘Sri Pahang’ oleh skuad Tok Gajah mengundang reaksi yang pelbagai daripada para peminat dan penyokong bola sepak tempatan.

Terdapat yang mengkritik kerana namanya yang tidak sinonim dengan pasukan bola sepak tetapi ada yang menyokong kerana unik dan berunsurkan tradisi setempat.

Namun tahukah anda bawah nama Sri Pahang atau Seri Pahang merupakan sebuah nama berdasarkan kisah dongeng rakyat Pahang iaitu naga di Tasik Chini – tasik kedua terbesar di Semenanjung Malaysia.

Kisahnya, di Pahang terdapat tiga ekor naga bernama Seri Gumum, Seri Pahang dan Seri Daik. Difahamkan Seri Gumum dan Seri Pahang berada di Tasik Chini, Pekan. Manakala Seri Daik tidak diketahui di mana kedudukan dan lokasinya.

Berdasarkan kisah orang tua-tua dahulu, dua ekor naga asing iaitu Seri Kemboja dan Seri Siam telah mengganggu kemakmuran dan keamanan negeri Pahang. Dan kedua-dua ekor naga Seri Gumum dan Seri Pahang inilah yang bertempur dengan dua naga asing tersebut.

Naga-naga tersebut digambarkan sebagai makhluk yang besar, panjang dan bersisik. Seri Gumum mempunyai badan bersisik besi dan Seri Pahang pula mempunyai sisik Perak. Kesemuanya mempunyai kekuatan dan kesaktian yang tersendiri.

Bagi penduduk kawasan sekitar Tasik Chini yang majoritinya terdiri kalangan suku Jakun, pelbagai kisah pernah diceritakan mengenai beberapa orang yang dikhabarkan berjumpa dengan makhluk yang dipecayai naga tersebut namun belum dapat dipastikan sehingga ke hari ini.

Setakat ini tiada sebarang ulasan rasmi daripada pihak Persatuan Bolasepak Negeri Pahang (PBNP) mengenai pemilihan nama Sri Pahang FC ini. Pada masa yang sama, tiada sebarang makluman samada mereka bakal menggunakan logo sedia ada atau logo baharu.

Featured Image: Malaysian Football League


Ranking FIFA: Malaysia Kekal 154 Dunia Walau Tersingkir Awal Daripada Piala AFF

Walaupun tersingkir awal daripada kejohanan Piala AFF Suzuki 2020, kedudukan Malaysia dalam ranking dunia kekal sebagaimana kemaskini pada bulan lalu.

Menerusi kemaskini terbaru oleh laman sesawang Persekutuan Persatuan Bola Sepak Antarabangsa (FIFA) pada hari ini, Malaysia yang dibimbing oleh Tan Cheng Hoe kekal berada di tangga ke-154 dunia.

Ranking Harimau Malaya | 23 Disember 2021Kemas kini terbaharu ranking FIFA hari ini, Malaysia di tangga 154 dunia, kekal sama seperti kedudukan pada kemas kini terdahulu, 19 November 2021* Kemas kini seterusnya 10 Februari 2022#FAM #HarimauMalaya #FIFARanking pic.twitter.com/oMyoVo97g1

Skuad Harimau Malaya dapat mengekalkan kedudukan itu hasil daripada dua kemenangan yang diraih ke atas Kemboja dan Laos. Justeru, kekalahan kepada Vietnam dan Indonesia tidak memberi impak terhadap ranking Malaysia.

Bagaimanapun, dua kekalahan tersebut menyebabkan Malaysia menamatkan saingan di peringkat Kumpulan B di tangga ketiga sekaligus terpaksa mengemas beg baju dan berlepas pulang ke tanah air dengan lebih awal.

Sementara itu, beberapa pasukan di rantau ASEAN yang lain berhasil merekodkan peningkatan dalam kemaskini terbaru pada bulan ini seperti Vietnam (ke-98), Thailand (ke-115) dan Indonesia (ke-164).

Untuk makluman semua, kemaskini ranking FIFA yang berikutnya adalah pada Februari 2022.

Featured Image: AFF Suzuki Cup


Napoli Rangkul Kejuaraan Serie A Yang Pertama Selepas 33 Tahun

Kelab berpangkalan di selatan Itali iaitu Napoli berjaya mengesahkan kejuaraan liga tertinggi bola sepak Itali, Serie A secara matematik apabila seri bertemu Udinese dalam perlawanan ke-33 yang berlangsung awal pagi tadi, waktu Malaysia.

Keputusan seri 1-1 hasil jaringan Sandi Lovric (Udinese, 13’) dan Victor Osimhem (Napoli, 52’) itu sudah mencukupi buat skuad berjulukan Gli Azzurri kekal menerajui Serie A dengan 80 mata biarpun tumpas dalam baki lima perlawanan seterusnya.

Pada saat ini, tangga kedua Serie A dihuni oleh Lazio dengan 64 mata. Sekiranya Lazio memenangi baki lima perlawanan seterusnya, mereka hanya mampu mengumpulkan 79 mata sahaja.

IL Gol 🎯 #UdineseNapoli pic.twitter.com/Kjjg6pHg9t

— Lega Serie A (@SerieA) May 4, 2023

Menariknya, Napoli yang kini mendapat bimbingan Luciano Spalletti menghadirkan ‘Scudetto’ buat kali pertama selepas tahun 1990 atau sekitar 33 tahun yang lalu.

Ketika itu, legenda bola sepak dunia, mendiang Diego Maradona antara watak utama yang membantu Napoli meraih kejuaraan tersebut.

Sebelum itu, Maradona turut membantu Napoli menjuarai Serie A buat pertama kali dalam sejarah mereka pada tahun 1987.

Untuk makluman semua, kejuaraan yang dirangkul pada musim ini juga merupakan yang ketiga dalam sejarah kelab mereka sejak ianya ditubuhkan pada tahun 1926.